title: Molly Brant

text: Loppuvuodesta 1777 Molly koki raskaan menetyksen hänen vanhimman poikansa Peterin menehtyessä taistelussa amerikkalaisia vastaan. Kun siirtokuntien armeija tuhosi irokeesien kylät kesällä 1779, Molly liittyi kodittomiin irokeesien pakolaisiin, ja antoi heille tukeaan samaan aikaan kun hänen nuorimmat lapsensä kävivät koulua Montrealissa.


title: Molly Brant

text: 1780-luvun alussa Molly asui irokeesien ja brittien joukossa St. Lawrence-joella sijaitsevalla Carleton Islandilla, jossa hänellä oli viihtyisä mökki ja paljon palvelijoita. Vallankumouksen jälkeen kenraali Frederick Haldimand, joka toimi brittijoukkojen komentajana Kanadassa, rakennutti Mollylle ja hänen lapsilleen talon Cataraquihin (nykyinen Kingstonin) sataman länsirannalle Joseph Brantin talon viereen. Haldimand palkitsi myös Mollyn tämän ansioista sodan aikana ja järjesti hänelle eläkkeen, joka teki 100 puntaa vuodessa.


title: Molly Brant

text: 1790-luvun alkuvuosina Molly Brant ja hänen tyttärensä nauttivat arvostettua asemaa omassa yhteisössään. Viimeisinä elinvuosinaan Molly omistautui lähes yksinomaan perheelleen. Hän kuoli 16. huhtikuuta 1796 kotonaan Cataraquissa. Hänet haudattiin St. Georgen (nykyinen St. Paul) kirkkomaalle. Haudan paikka on tuntematon.


title: Molly Brant

text: Molly Brantista ei ole löytynyt maalauksia. Joidenkin lähteiden mukaan hän ei mielellään suostunut taiteilijan malliksi, vaikka hänen viehättävä ulkonäkönsä herätti huomiota. Mollyn piirteitä on kuvailtu kauniiksi ja ihoa oliivinruskeaan vivahtavaksi, tai vaaleammaksi kuin intiaaneilla yleensä. Mahdollisesti delaware-vieraiden mukana William Johnsonin kartanoon kulkeutunut isorokko tarttui Mollyyn ja jätti ikuiset arvet hänen kasvoihinsa vuoden 1765 aikana.


title: Molly Brant

text: Mollyä ihailtiin vaikutusvaltansa ohella rauhallisuutensa ja hillityn käytöksensä vuoksi. Monet tunsivat kuitenkin myös hänen toisen puolensa. Veljensä Josephin tavoin Molly oli vaativainen ja äkkipikainen ja sai väkivaltaisia tunteenpurkauksia. Fort Niagaran varuskunnan upseereista vain harvat pitivät hänestä. Vapautetut amerikkalaiset sotavangit kertoivat Mollyn julmasta käytöksestä kauhistuttavia tarinoita. Hänen mahdollinen julmuutensa oli jäänne irokeesien kulttuuriin kuuluvasta tavasta kiduttaa sotavankeja, sillä vaikka Molly oli omaksunut eurooppalaisia tapoja oli hän pohjimmiltaan mohawk.


title: Molly Brant

text: Molly oli nuoresta pitäen kiinnostunut lääkekasveista ja hän tunsi irokeesien salaiset rohdot. Asuessaan Johnson Hallissa hän istutti suuren yrttitarhan. Mollyn rohtojen tiedettiin parantaneen monia vaivoja ja Cataraquissa asuessaan hänet tunnettiin läpi kaupungin laajasta lääkekasvien tuntemuksestaan. Molly oli ylpeä mohawk-sukujuuristaan, ja pukeutui perinteisiin heimovaatteisiin, joita hän täydensi joillakin eurooppalaisilla vaatteilla. 1790-luvun alkuvuosina anglikaanisen kirkon tilaisuuksiin tulleet vierailijat kiinnittivät huomionsa intiaaninaiseen, joka mohawk-tyyliin pukeutuneena istui kunniapaikalla englantilaisten keskellä.


title: Molly Brant

text: Lähes kahden vuosisadan ajan Molly Brantin saavutuksia vähäteltiin Yhdysvalloissa kunnes hänen arvostuksensa nousi merkittävästi 1980-luvulla. Kun Kingstonin historiallinen yhdistys halusi pystyttää patsaan Mollyn kunniaksi, kukaan ei tiennyt miltä hän oli näyttänyt. Lopulta nuori mohawk-opiskelija tarjoutui malliksi. Vuonna 1986 tämän patsaan kasvoja käytettiin muistopostimerkissä, joka julkaistiin tunnustuksena Mollyn vaikuttavasta työstä Pohjois-Amerikan siirtomaahistoriassa. Vuonna 1989 Kanadan anglikaanikirkko lisäsi Molly Brantin nimen vuosittaisten juhlapäivien joukkoon.


title: Viipurin Uutiset

text: Viipurin Uutiset oli Viipurissa vuosina 1887–1888 ilmestynyt sanomalehti.


title: Viipurin Uutiset

text: Suomalaisen puolueen ”vanhat” perustivat "Viipurin Uutiset" puolueen ”nuoria” tukeneiden "Viipurin Sanomien" kilpailijaksi. Aluksi kahdesti ja vuonna 1888 kuudesti viikossa ilmestynyt lehti osoittautui kannattamattomaksi, ja sitä kustantaneen Östra Finlands Tryckeri -yhtiön uudet omistajat päättivät lopettaa sen julkaisemisen.


title: Viipurin Uutiset

text: Lehden painosmäärä oli vuonna 1888 reilut tuhatkunta kappaletta. Sen vastaavana toimittajana työskenteli Emil af Hällström (1887–1888) ja päätoimittajina Arthur Edvin Skogberg ja A. Hj. Sallmén (molemmat 1888).


title: Viipuri (sanomalehti)

text: Viipuri oli Viipurissa vuosina 1893–1918 ilmestynyt sanomalehti.


title: Viipuri (sanomalehti)

text: Kaupungin vanhasuomalaiset perustivat "Viipurin" sen jälkeen kun "Viipurin Sanomat" oli siirtynyt avoimesti nuorsuomalaiselle linjalle. Lehti pysyi kilpailijaansa pienempänä sortovuosiin saakka. Vuoden 1900 alussa "Viipuri" oli kuukauden lakkautettuna, minkä jälkeen kenraalikuvernööri Bobrikov vaati lakkautuksen uhalla päätoimittaja Leander Ikosen eroa. Sen jälkeen lehdestä tuli Akseli Järnfeltin kaudella aktiivinen myöntyvyyspolitiikan kannattaja, jota perustuslailliset boikotoivat.


title: Viipuri (sanomalehti)

text: Vuonna 1903 "Viipurin" kilpailijaksi tuli aluksi myöntyvyyslinjaa noudattanut "Karjala", josta pian muodostui maakunnan valtalehti. Nuorsuomalaisen puolueen oikeiston hallitseman kilpailijan siirtyessä kannattamaan monarkiaa vuoden 1918 hallitusmuototaistelussa saman aatteen takana ollut "Viipuri" lopetettiin ja kokoomuspuolueen paikalliseksi äänenkannattajaksi jäi suurilevikkisempi "Karjala".


title: Viipuri (sanomalehti)

text: "Viipuri" ilmestyi vuodesta 1894 lähtien kuudesti viikossa. Sen rinnalla julkaistiin aluksi kaksipäiväistä ja vuodesta 1906 lähtien kolmepäiväistä maaseutupainosta. Lehden levikki oli 1900-luvun alussa kuutisen tuhatta kappaletta. Julkaisijana toimi Viipurin Uusi Kirjapaino- ja Sanomalehti Oy. Päätoimittajina työskentelivät Johannes Alin, 1894–1895), Heikki Sariola (1895–1898), Eemil Forsgren (1898–1899), Leander Ikonen (1899–1900), E. Pullinen (1900–1901), Akseli Järnfelt (1901–1904), Kaarle Nestori Rantakari (1904–1905), Juho Torvelainen (1905–1906), Väinö Kivilinna (1906–1908), J. F. Ruotsalainen (1908–1909), F. S. Eljas Pauanne (1909–1913), Väinö Voipio (1913–1914) ja Otto Kotonen (1916–1918).


title: Viipurin Sanomat

text: Viipurin Sanomat oli Viipurissa vuosina 1884–1918 ilmestynyt sanomalehti.


title: Viipurin Sanomat

text: Suomenmielinen "Viipurin Sanomat" syntyi kielipoliittisesti laimean "Ilmarisen" kilpailijaksi. Sen varsinainen perustaja oli F. W. Jalander, jolle lehden omistus siirtyi keväällä 1886. Vuonna 1888 lehti ja sen kirjapaino siirtyivät Vihtori Jaatiselle ja Matti Kurikalle, joiden aikana "Viipurin Sanomista" tuli nuorsuomalaisen linjan kannattaja. Vuodesta 1891 lähtien sen ainoa omistaja oli nähtävästi Kurikka, joka teki konkurssin vuonna 1894. Sen jälkeen lehden omistajaksi tuli Julius Anselm Lyly, joka teki siitä sortovuosina yhden perustuslaillisten johtavista äänenkannattajista. "Viipurin Sanomat" lakkautettiin ensimmäisen kerran syyskuussa 1899, minkä jälkeen sen tilalla ilmestyi erinimisiä tilapäislehtiä. Toinen määräaikainen lakkautus seurasi vuonna 1900 ja maaliskuussa 1901 kenraalikuvernööri Bobrikov lakkautti lehden lopullisesti.


title: Viipurin Sanomat

text: Vuodesta 1891 lähtien varsinaisen lehden rinnalla julkaistiin kaksipäiväistä maaseutupainosta nimellä "Viipurin Sanomat. Supistus". Sen julkaisemista voitiin jatkaa päälehden lakkauttamisen jälkeenkin. "Supistuksen" taakse perustettiin Karjalan Kirjapaino Oy, jonka päälehdeksi muodostui vuodesta 1903 lähtien "Karjala". "Viipurin Sanomat. Supistus" pidettiin kuitenkin hengissä maaseutulehtenä sekä siltä varalta, että "Karjala"-lehti joutuisi lakkautetuksi. "Supistuksesta" lehden nimessä luovuttiin vuoden 1910 alussa, ja vuosien 1917–1918 vaihteessa "Viipurin Sanomat" todella ilmestyikin lakkautetun "Karjalan" korvaajana. Sen jälkeen lehti yhdistettiin "Karjalaan".


title: Viipurin Sanomat

text: "Viipurin Sanomat" ilmestyi vuonna 1885 kahdesti, vuosina 1886–1887 neljästi, vuosina 1888–1895 kuudesti, vuosina 1896–1901 seitsemästi, vuosina 1901–1907 kahdesti, vuosina 1908–1913 kolmesti, vuosina 1914–1916 kahdesti, alkuvuodesta 1917 kolmesti ja lopulta kuudesti viikossa. Sen levikki oli enimmillään 9500 kappaletta vuonna 1900. Päätoimittajina ja vastaavina toimittajina työskentelivät K. A. Castrén (1884–1885), Tyko Hagman (vast. toim. 1885), E. V. Emeleus (1885–1886), F. W. Jalander (1886–1887), Vihtori Jaatinen (1888–1891), Matti Kurikka (1891–1894), J. A. Lyly (1893–1901, vast. toim. 1894–1901) ja Kaarlo Riukuniemi (vast. toim. 1902–1918).


title: Wiburgs Wochenblatt

text: Wiburgs Wochenblatt oli Viipurissa vuosina 1823–1832 ilmestynyt saksankielinen sanomalehti.


title: Wiburgs Wochenblatt

text: Lehden julkaisija oli saksankielistä "Wiburgs Mancherley" -kuukausilehteä vuonna 1821 kustantanut kirjanpainaja Anders Cedervaller. Kerran viikossa ilmestynyt "Wiburgs Wochenblatt" sisälsi Pietarin lehdistä otettuja uutisia, viranomaisten kuulutuksia ja tiedotuksia sekä ilmoituksia. Se lakkasi toimittaja Diedrich Andreas Mangeluksen kuoltua ja saksankielisen lehdistön osoittauduttua kaupungissa kannattamattomaksi. Lehden tilalle perustettiin "Sanan Saattaja Wiipurista".


title: Tähti (sanomalehti)

text: Tähti oli Turussa vuosina 1863–1867 ilmestynyt sanomalehti.


title: Tähti (sanomalehti)

text: Frenckellin kirjapainon omistanut Johan Fredrik Granlund perusti "Tähden" täyttämään "Åbo Tidningarin" lakkaamisen jättämää aukkoa Turun sanomalehtikentässä. Granlundin kansanvalistushengessä toimittaman, linjaltaan kristillissiveellisen lehden sisältö oli monipuolinen ja ulkomaanuutisten määrä runsas. Kielikysymyksessä "Tähti" oli maltillisen nuorfennomaaninen. Sen avustajiin kuului muun muassa Elias Lönnrot.


title: Tähti (sanomalehti)

text: Kerran viikossa ilmestyneen "Tähden" levikki oli pieni ja vuoden 1867 lopussa Granlund lopetti sen kannattamattomana.


title: Työmiehen Ystävä

text: Työmiehen Ystävä oli Helsingissä vuosina 1874–1876 ilmestynyt sanomalehti.


title: Työmiehen Ystävä

text: Helsingin kansankirjaston hoitaja C. Alb. Gröneberg perusti "Työmiehen Ystävän" tarjoamaan viihdettä ja valistusta työväelle. Kerran viikossa ilmestynyt viihteellinen lehti oli poliittisesti hyvin varovainen. Sen julkaiseminen loppui kannattamattomana.


title: Turun Lehti

text: Turun Lehti oli Turussa vuosina 1882–1919 ilmestynyt sanomalehti.


title: Turun Lehti

text: Ruotsinmielisen "Åbo Tidningin" julkaisuyhtiö perusti "Turun Lehden" suomenmielisen "Auran" ja vapaamielisen "Åbo Underrättelserin" yhtiön "Sanomia Turusta" -lehden kilpailijaksi. Kielikysymyksestä vaiennut "Turun Lehti" oli hinnaltaan huokea ja sisällöltään kevyt kansanlehti, jossa oli etupäässä paikallisia uutisia sekä runsaasti kaunokirjallista aineistoa ja piirroskuvitusta.


title: Turun Lehti

text: Lehti levisi laajalle alueelle yli Lounais-Suomen rajojen. Toistaalta laaja levikkialue teki uutisoinnista sattumanvaraista ja karkotti paikallisia ilmoittajia. Lopulta aika ajoi viihdyttävien kansanlehtien ohi ja "Åbo Underrättelseriin" sulautunut yhtiö lopetti lehden tappiollisena.


title: Turun Lehti

text: Turun lehti ilmestyi vuonna 1883 kahdesti ja myöhemmin kolmesti viikossa. Sen levikki oli enimmillään 13 000 kappaletta vuonna 1914. Päätoimittajina työskentelivät suomenruotsalaisten juhlalaulun "Modersmålets sångin" tekijänä tunnettu Johan Fridolf Hagfors sekä vuonna 1919 Lauri Roschier.


title: Tornio (sanomalehti)

text: Tornio oli Torniossa vuosina 1898–1901 ilmestynyt sanomalehti.


title: Tornio (sanomalehti)

text: Kirjaltaja Johan Vilhelm Heickellin perustama "Tornio" oli kaupungin ensimmäinen sanomalehti. Haaparantalaisen "Pohjolan" lakattua se pyrki toimimaan koko Peräpohjolan ja Tornionjokilaakson uutis- ja ilmoituslehtenä. Linjaltaan suomenmielinen ja sortovuosina perustuslailliselle kannalle asettunut "Tornio" lakkautettiin yllättäen sen jälkeen kun se oli julkaissut erään allegoriseksi tulkitun novellin. Heickell onnistui vasta vuonna 1905 perustamaan sen jatkajaksi uuden "Tornion Lehden".


title: Tornio (sanomalehti)

text: Kaksi kertaa viikossa ilmestyneellä lehdellä oli vuonna 1899 noin 600 tilaajaa. Sen vastaavina toimittajina työskentelivät Kaarlo E. Ottelin (1898–1899) ja J. W. Heickell (1899–1901).


title: Tieto-Sanomia Suomen Kansalle

text: Tieto-Sanomia Suomen Kansalle oli Helsingissä vuosina 1870–1872 ilmestynyt sanomalehti.


title: Tieto-Sanomia Suomen Kansalle

text: Aksel Bernerin toimittaman lehden tarkoituksena oli ”tarita sivistävää ja hyödyllistä lukemista Suomen talonpoikaiskansalle”. Kerran viikossa ilmestyneen pienen kansanvalistuslehden vetonaulana oli piirroskuvien käyttö. Lehden menekki oli kuitenkin heikko ja se lopetettiin taloudellisesti kannattamattomana.


title: Harri Kevari

text: Harri Kevari (s. 25. tammikuuta 1967 Vaasa) on entinen suomalainen jalkapalloilija, joka on toiminut myös jalkapallovalmentajana. Hän oli pelipaikaltaan puolustaja tai keskikenttäpelaaja.


title: Harri Kevari

text: Kevari nousi Vaasan Palloseuran edustusjoukkueeseen 18-vuotiaana loppukaudesta 1985. Hän oli mukana nostamassa joukkuetta Ykköseen vuonna 1991 ja Veikkausliigaan vuonna 1994. Veikkausliigassa Kevari pelasi vuosina 1995–1997 yhteensä 65 ottelua, joissa hän teki yhden maalin. Kaudeksi 1998 Kevari siirtyi Kakkosessa pelanneen Närpes Kraftin pelaajavalmentajaksi saavuttaen heti sarjanousun.


title: Harri Kevari

text: Kevari on käynyt Jalkapallovalmentajakoulun. Kraftin jälkeen hän valmensi VPS:n A-junioreita ja kesken kauden 2006 hänet nimitettiin Steven Polackin tilalle Kokkolan Pallo-Veikkojen valmentajaksi. KPV eteni Suomen Cupin finaaliin, mutta Kevari lopetti valmentamisen kauden jälkeen. Vuosina 2008–2010 Kevari valmensi FC Kiistoa.


title: Harri Kevari

text: Varsinaiselta ammatiltaan Kevari on opistoupseeri ja sotilasarvoltaan luutnantti. Kevari on naimisissa Riitan (o.s. Männistö) kanssa ja heillä on kaksi poikaa: Joonas ja Juuso. Myös Juuso Kevari on pelannut Veikkausliigaa VPS:ssa.


title: Tapio (sanomalehti)

text: Tapio oli Kuopiossa vuosina 1861–1888 ilmestynyt sanomalehti.


title: Tapio (sanomalehti)

text: Kuopion sivistyneistö ja kauppiaskunta perusti "Tapion" ajamaan maltillisen fennomaanista kansansivistyspolitiikkaa. Sen mielenkiinnon kohteita olivat erityisesti koulut ja kansan lukuhalun virittäminen. Lehti onnistui tavoitteessaan niin hyvin, että monin paikoin kaikkia sanomalehtiä kutsuttiin tapioiksi ja seinien päällystämistä sanomalehdillä nimitettiin tapioimiseksi. Pieni ja sivutoimisesti koottu lehti oli kuitenkin jatkuvasti taloudellisissa vaikeuksissa ja 1870-luvulla sen kilpailijaksi tuli voimakkaammin suomenmielinen "Savo". "Tapio" menetti vähitellen asemansa kilpailijalleen ja lopulta se yhdistettiin "Savoon".


title: Tapio (sanomalehti)

text: Tapio ilmestyi aluksi kerran ja vuodesta 1877 lähtien kahdesti viikossa. Sen levikki oli parhaimmillaan 1860-luvun alussa yli 600 kappaletta. Toimittajina työskentelivät Karl Mårten Kiljander, Anders Edvin Nylander, Erik Rudbeck ja Anders Gustaf Westerlund (1861–1862), Antti Manninen (1861–1866), Fredrik Ahlqvist (1866), Petter Adolf Aschan (1867–1868), Johan Rännäri (1869–1871), Adolf Wilhem Lindholm (1871–1874), Wilhelm Kukkonen (1875–1879), Matti Hinkula (1880), Kustaa Killinen (1881–1883), August Harald (1883–1884), Otto Wilhelm Heinänen (1885), Antero Pelkonen (1886–1887) sekä August Bernhard Mäkelä ja Otto Tuomi (1888).


title: Grand Canyon – elämää kaupungissa

text: Grand Canyon – elämää kaupungissa ("Grand Canyon") on Lawrence Kasdanin ohjaama yhdysvaltalainen draamaelokuva vuodelta 1991. Kasdan myös tuotti elokuvan ja kirjoitti käsikirjoituksen yhdessä vaimonsa Megin kanssa. Elokuvan ensemble-tyyliseen roolitukseen kuuluu monia huippunäyttelijöitä tasa-arvoisissa päärooleissa, ja elokuva koostuu useista rotueroja ja yhteiskuntaluokkien eroja pohtivista tarinoista, jotka risteävät toistensa kanssa.


title: Grand Canyon – elämää kaupungissa

text: Siirtolaislakimiehenä toimiva Mack (Kevin Kline) on palaamassa myöhään illalla Los Angeles Lakersin baseball-ottelusta, kun hänen autonsa rikkoutuu mustien slummialueella. Hän välttyy väkivaltaiselta ryöstöltä hinausautonkuljettaja Simonin (Danny Glover) oikea-aikaisen saapumisen ansiosta.


title: Grand Canyon – elämää kaupungissa

text: Samaan aikaan Mackin vaimo Claire (Mary McDonnell) löytää juoksulenkillään pensaikosta hylätyn vauvan ja saa idean adoptoida tämän. Clairen ja Mackin hyvä ystävä, toimintaelokuvien tuottaja Davis (Steve Martin) alkaa laittaa elämänarvojaan uuteen järjestykseen tultuaan ryöstetyksi ja ammutuksi jalkaan. Hän lupaa omistaa loppuelämänsä väkivallan poistamiseen Hollywood-elokuvista.


title: Grand Canyon – elämää kaupungissa

text: Elokuva kertoo miten näiden ihmisten kokemukset ja ratkaisut vaikuttavat heidän ja heidän läheistensä ja työtoveriensa elämään. Elokuvan lopussa päähenkilöt matkustavat yhdessä katsomaan Grand Canyonia ja ymmärtävät yksittäisten ihmisten elämän pienuuden suurten ja pysyvien asioiden rinnalla.


title: Grand Canyon – elämää kaupungissa

text: Elokuvan toistuvana avainkuvana käytetään Los Angelesin taivaalla risteileviä poliisihelikoptereita, jotka muistuttavat Vietnamin sodasta tehdyissä elokuvissa nähtyjä taistelukoptereita.


title: Grand Canyon – elämää kaupungissa

text: "Grand Canyon" sai pääosin erittäin kiittäviä arvosteluja muun muassa yhteiskunnallisesta ajankohtaisuudestaan. Elokuva voitti Berliinin elokuvajuhlien parhaan elokuvan palkinnon. Elokuva oli ehdolla Golden Globe- ja Writers Guild of America -palkintojen saajaksi, ja sen käsikirjoitus oli ehdolla parhaan alkuperäisen käsikirjoituksen Oscar-palkintoon.


title: Kerro, kerro kuvastin

text: Kerro, kerro kuvastin () on vuonna 2012 ensi-iltansa saanut yhdysvaltalainen fantasiaelokuva, jonka on ohjannut Tarsem Singh. Grimmin veljesten "Lumikki"-satuun perustuvan elokuvan pääosissa esiintyvät Lily Collins, Julia Roberts ja Armie Hammer. Elokuva sai puvustuksestaan Oscar-ehdokkuuden.


title: Ghassimu Sow

text: Ghassimu Sow (s. 10. huhtikuuta 1995 Foya, Liberia) on englantilainen jalkapalloilija, pelipaikaltaan keskikenttäpelaaja. Hän edustaa englantilaista Crystal Palacea.


title: Ghassimu Sow

text: Sow teki Englannin mestaruussarjan Crystal Palacen kanssa kolmivuotisen ammattilaissopimuksen huhtikuussa 2012. Toukokuussa 2014 Crystal Palace lainasi hänet kolmeksi kuukaudeksi suomalaiseen FC Honkaan. Sow kuitenkin jätti Hongan jo kesäkuun lopussa.


title: Suuruusharha

text: Suuruusharha eli suuruusharhaluulo on harhaluulo, jossa henkilö kuvittelee olevansa jotain suurta. Suuruusharhasta kärsivällä on virheellinen, epärealistisen suurenteleva käsitys omasta merkityksestä, vallasta ja identiteetistä. Suuruusharhasta kärsivä saattaa luulla olevansa erittäin varakas, vaikutusvaltainen tai jopa kaikkivoipainen, jumala. Suuruusharhasta kärsivälle hänen virheellinen suuruutensa on täyttä totta.


title: Suuruusharha

text: Suuruusharha on yksi harhaluuloista. Suuruusharha saattaa sisältyä esimerkiksi skitsofrenian tai harhaluuloisuushäiriön oireisiin, mutta suuruusharhoja ei esiinny näissä sairauksissa läheskään aina. Suuruusharha on yleinen oire kaksisuuntaisen mielialahäiriön maanisessa vaiheessa.


title: Donkey Kong Jet Race

text: Donkey Kong Jet Race, Pohjois-Amerikassa nimellä Donkey Kong Barrel Blast ja Japanissa nimellä Donkey Kong Barrel Jet Race on Nintendon julkaisema ajopeli Wiille. Peli julkaistiin alun perin Japanissa 28. kesäkuuta 2007.


title: Donkey Kong Jet Race

text: Pelissä hahmot ajavat rakettitynnyreillä. Pelaaja ohjaa niitä käyttäen Wii Remotea ja Nunchukia.


title: Tampereen Lehti

text: Tampereen Lehti oli Tampereella vuosien 1898–1899 vaihteessa ilmestynyt sanomalehti.


title: Tampereen Lehti

text: Lehden julkaisijan ja vastaavan toimittajan Eino Wallinin tarkoituksena oli luoda nykyaikainen, ”amerikkalaishenkinen” kuvitettu uutislehti. Kuudesti viikossa ilmestynyt "Tampereen Lehti" ei kuitenkaan menestynyt kaupungin kovassa kilpailussa, ja se lopetettiin jo runsaan kuukauden kuluttua.


title: Tampere (sanomalehti)

text: Tampere oli Tampereella vuosina 1882–1885 ilmestynyt sanomalehti.


title: Tampere (sanomalehti)

text: Kaupungin ruotsinkieliset perustivat "Tampereen" kielitaistelun yhteydessä "Tammerfors Aftonbladin" sisarlehdeksi suomenmielisyyttä vaimentamaan. Lehti ei pärjännyt kilpailussa "Aamulehden" ja "Tampereen Sanomien" kanssa ja sen taustayhtiö päätti keskittää voimansa ruotsinkielisen lehden julkaisemiseen.


title: Tampere (sanomalehti)

text: "Tampere" ilmestyi vuonna 1883 kolmesti ja vuodesta 1884 lähtien kahdesti viikossa. Sen levikki oli viimeisenä ilmestymisvuotena 500 kappaletta. Päätoimittajana työskenteli Axel B. Lindholm.


title: Talonpojan Lehti

text: Talonpojan Lehti oli Helsingissä vuosina 1906–1907 ilmestynyt sanomalehti.


title: Talonpojan Lehti

text: "Talonpojan Lehden" perusti Viipurin maalaiskunnasta kotoisin ollut talonpoikaissäädyn valtiopäivämies Pekka Anttonen, joka toimi myös sen rahoittajana. Lehti oli aluksi sitoutumaton, mutta myöhemmin siitä tuli maalaisliiton nimellinen pää-äänenkannattaja. Maaliskuussa 1907 sen taakse perustettiin Osuuskunta Talonpoika.


title: Talonpojan Lehti

text: Vihtori Alavan toimittama lehti ilmestyi aluksi kolmesti, vuoden 1907 alusta kuudesti ja saman vuoden kesäkuusta lähtien jälleen kolmesti viikossa. Vuonna 1907 julkaistiin myös kaksipäiväistä painosta. Tilaajia oli molempina vuosina noin viisi tuhatta. "Talonpojan Lehti" ilmestyi Helsingissä, mutta levisi etupäässä Viipurin läänin, minkä takia se ei voinut saada riittävästi ilmoitustuloja tai toimia levikkialueensa kunnollisena uutislehtenä. Lehti lakkautettiin sen julkaisuosuuskunnan pääoman kuluttua loppuun lokakuussa 1907. Sen tilalle perustettiin seuraavana vuonna "Maalainen".


title: Vainoamisharha

text: Vainoamisharha eli vainoamisharhaluulo on harhaluulo, jossa henkilö kuvittelee jonkun henkilön, useamman henkilön tai jonkin tahon vainoavan häntä ilman todisteita sellaisesta. Vainoamisharhasta kärsivä uskoo, että vainoaja tekee hänelle pahaa ja että pahan tapahtuminen on vain ajan kysymys. Vainoamisharhasta kärsivä uskoo, että vainoajan tarkoituksena on tehdä hänelle pahaa. Vainoamisharhassa henkilö myös uskoo, että vainoaja tekee erilaisia asioita hänen tietämättään, kuten esimerkiksi käy myrkyttämässä hänen ruokiaan. Vainoamisharhat ovat sisällöiltään hyvin monimuotoisia ja vaihtelevat mahdollisesta vaikkakin epätodennäköisestä täysin mahdottomaan ja eriskummalliseen.


title: Vainoamisharha

text: Vainoamisharhassa vainoajaksi saattaa valikoitua esimerkiksi joku, jonka kanssa henkilö on ollut runsaasti tekemisissä, kuten kaveri, tyttö-/poikaystävä tai vanhempi. Vainoamisharhasta kärsivä muuttuu vihamieliseksi vainoajaansa kohtaan. Toisaalta vainoajaksi voi valikoitua jokin taho, kuten esimerkiksi FBI tai CIA. Vainoamisharha sisältää seuratuksi ja jahdatuksi joutumisen tunteita. Vainoamisharha sisältää myös vakoilluksi, valvotuksi ja tarkkailluksi joutumisen tunteita, joihin liittyvät nykyaikana puhelimet, kamerat ja kuuntelulaitteet. Vainoamisharhasta kärsivä saattaa ottaa yhteyttä viranomaisiin, kuten poliisiin, tai taloyhtiön isännöitsijään, jotta vainoaminen loppuisi tai vainoaja saisi rangaistuksen teoistaan.


title: Vainoamisharha

text: Vainoamisharha tuottaa siitä kärsivälle suurta ahdistusta ja pelkoa. Vainoamisharhasta kärsivän voi olla vaikea luottaa kehenkään. Vainoamisharhasta kärsivä saattaa uskoa myös muiden muodostamaan salaliittoon. Vainoamisharhasta kärsivä saattaa pysytellä kotona, haluta asentaa useita lukkoja oveensa ja kotinsa ulkopuolella liikkuessa olla varuillaan ja kurkkia olkansa yli, että seuraako vainoaja häntä. Tällainen voi vaikeuttaa arkiasioista, kuten kaupassa käymisestä tai työmatkojen tekemisestä selviytymistä huomattavasti. Vainoamisharhasta kärsivän oleminen työpaikalla voi olla henkisesti kuormittavaa, kun vainoaja saattaa milloin tahansa ilmestyä työpaikalle. Vainoamisharhasta kärsivä saattaa uskoa, että vainoaja on myrkyttänyt hänen ruokansa, mikä vaikeuttaa syömistä. Henkilö saattaa esimerkiksi ostaa erityisen pakattuja tai yksittäispakattuja elintarvikkeita, jotta hän voi olla varma, ettei elintarvikkeisiin ole lisätty myrkkyä.


title: Vainoamisharha

text: Vainoamisharhaan voi sisältyä myös sellaisia piirteitä, että siitä kärsivän puhelinta salakuunnellaan tai että hänen asunnossaan on valvontakameroita tai kuuntelulaitteita, joilla vainoaja tarkkailee häntä. Vainoamisharhasta kärsivä yrittää usein selittää, milloin valvontakamerat tai kuuntelulaitteet on hänen asuntoonsa käyty asentamassa. Vainoamisharhasta kärsivä saattaa teipata piiloon puhelimensa kameran ja tietokoneensa webbikameran linssin, jotta vainoaja ei voisi tarkkailla häntä näiden kameroiden kautta. Nykyaikana vainoamisharhasta kärsivä saattaa myös uskoa, että vainoaja kykenee murtautumaan hänen tietokoneeseensa tai sähköpostiinsa. Vainoamisharhasta kärsivä saattaa asua pimeässä asunnossa pelätessään, että jos hän sytyttäisi valot, tällöin vainoaja näkisi hänet kameroiden kautta tai istua peitto päällensä kiedottuna, ajatellen että hän on peiton alla vainoajalta turvassa.


title: Vainoamisharha

text: Vainoamisharha on yleinen oire skitsofreniassa (paranoidinen skitsofrenia). Vainoamisharhaa esiintyy myös harhaluuloisuushäiriössä. Skitsofreniassa vainoamisharhan sisältö saattaa olla eriskummallisempi, ulkopuolisen näkökulmasta mahdoton, kuin harhaluuloisuushäiriössä, jossa vainoamisharhan sisältö saattaisi olla mahdollisempi, joskin hyvin epätodennäköinen. Harhaluuloisuushäiriön vainoamisharhassa vainoajaksi tunnistetaan yleensä selkeästi joku henkilö. Sen sijaan skitsofreniassa vainoamisharhaan saattaa sisältyä esimerkiksi maapallon ulkopuolista elämää tai satelliiteista tai muualta avaruudesta vaikuttamista esimerkiksi jonkinlaisin sätein. Skitsofrenian vainoamisharhaan saattaa sisältyä myös harha ihon alle asennetusta seurantalaitteesta, jonka asentamisesta ei ole jäänyt minkäänlaisia jälkiä (arpia).


title: Vainoamisharha

text: Vainoamisharhasta kärsivä saattaa tehdä poliisille rikosilmoituksen vainoamisesta. Osa vainoamisesta tehdyistä rikosilmoituksista ovat vääriä ilmiantoja vainoamisharhoista kärsimisen vuoksi (mielenterveystapaus).


title: Jari Peltomäki

text: Jari Peltomäki (s. 1965 Pori) on suomalainen luontovalokuvaaja ja luontomatkailuyrittäjä. Valokuvaajana hänen erikoisalaansa ovat linnut. Hän on ollut vuodesta 2007 Suomen ammattiluontokuvaajat ry:n puheenjohtaja ja saanut useita palkintoja luontokuvakilpailuissa. Hänet valittiin vuonna 2012 Wildlife Photographer of the Year -kilpailun puheenjohtajaksi. Jan Södersved on luonnehtinut häntä "Pöllöt"-kirjan arviossaan huippukuvaajaksi .


title: Suupohjan Työmies

text: Suupohjan Työmies oli Vaasassa vuosina 1883–1885 ilmestynyt sanomalehti.


title: Suupohjan Työmies

text: "Suupohjan Työmiehen" takana olivat Vaasan suomalainen työväenyhdistys sekä aikaisemmin "Ahti"- ja "Wasa Framåt" -lehtiä julkaissut viinatehtailija Vilho Pasi. Työväestölle suunnattu lehti oli linjaltaan jyrkän suomenmielinen ja kielenkäytöltään räikeä. Uutislehtenä heikko julkaisu lopetettiin taloudellisesti kannattamattomana.


title: Suupohjan Työmies

text: Lehti ilmestyi aluksi kerran ja vuonna 1885 kahdesti viikossa. Sen levikki oli toisena ilmestymisvuotena tuhat kappaletta. Vastaavina toimittajina työskentelivät Karl Alfred Lundqvist (1883–1885) ja Kaarlo Kahma (1885).


title: Suupohjan Kaiku

text: Suupohjan Kaiku oli Kristiinankaupungissa vuosina 1897–1919 ilmestynyt sanomalehti.


title: Suupohjan Kaiku

text: Kristiinankaupungin suomenmieliset perustivat "Suupohjan Kaiun" taistelemaan kaupungissa valtaa pitäviä ruotsinmielisiä konservatiiveja vastaan. Talousvaikeuksien ja taustayhteisön riitojen takia lehti päätyi vuonna 1902 kirjanpainajien Iivari Partasen ja Kaarlo J. Paasosen omistukseen. Partanen luovutti osuutensa Paasoselle vuonna 1908.


title: Suupohjan Kaiku

text: "Suupohjan Kaiku" oli varsinkin Paasosen aikana linjaltaan nuorsuomalainen ja joulukuusta 1918 edistyspuoluelainen. Poliittisen kannattajakunnan vähäisyys ja Vaasan lehtien kilpailu johti sen taloudellisiin vaikeuksiin, joiden takia Paasonen lopetti lehden ja myi sen kirjapainon Seinäjoelle.


title: Suupohjan Kaiku

text: Lehti ilmestyi aluksi kahdesti ja vuodesta 1899 lähtien kolmesti viikossa. Sen levikki oli 2000 kappaletta vuonna 1902. Päätoimittajina ja vastaavina toimittajina työskentelivät Hugo K. Eneberg (1898–1899), Emil E. Nordlund (1899–1902), Vihtori Robert Niemi (1900–1901), Vihtori Haaronen (vast. toim. 1901–1903), Iivari Partanen (1903–1908), Joh. Leppänen (1908–1914) ja K. J. Paasonen (vast. toim. 1908–1919).


title: Suomi (1847–1849)

text: Suomi oli Helsingissä vuosina 1847–1849 ilmestynyt sanomalehti.


title: Suomi (1847–1849)

text: Lehden julkaisijana ja toimittajana työskennellyt Carl Axel Gottlund perusti "Suomen" vuonna 1846 lakkautetun "Suomalaisen" tilalle. Se oli aikaisempaa sanomalehtimäisempi, mutta huolimattomasti toimitettu eikä aina ilmestynyt ajallaan. Ongelmana oli myös Gottlundin savolaisvoittoinen kieli. Kerran viikossa ilmestyneellä lehdellä oli vain satakunta tilaajaa.


title: Perustuslaillisuus

text: Perustuslaillisuus voi viitata eri asioihin:


title: Tippa (muusikko)

text: Tippa (aikaisemmin Tippa-T, oikealta nimeltään Topi Huovinen, s. 1992) on Turusta kotoisin oleva rap-artisti. Hän saavutti suosiota julkaistessaan musiikkivideoita YouTubessa syksyn 2013 ja kevään 2014 välillä. Kesäkuussa 2014 Tippa-T solmi levytyssopimuksen PME Recordsin kanssa, ja hänen ensimmäinen levy-yhtiöjulkaisunsa "Nuari Kukko" -EP julkaistiin 8. elokuuta 2014. EP nousi parhaimmillaan Suomen virallisen albumilistan 15. sijalle. Tippa-T:n ensimmäinen studioalbumi "White" julkaistiin 26. kesäkuuta 2015. Levyllä vierailevat muun muassa Sairas †, Kube, VilleGalle, Adi L Hasla, Eevil Stöö, MG ja Hätis. Huovisen musiikkityyli on vuosien varrella muuttunut entistä puhuttelevammaksi.


title: Suomenlehti

text: Suomenlehti oli Viipurissa vuosina 1872–1874 ilmestynyt sanomalehti.


title: Suomenlehti

text: Lehden julkaisija ja toimittaja oli Rietrikki Polén, joka oli aikaisemmin työskennellyt "Suomettaren" päätoimittajana. "Suomenlehteä" toimitettiin kansanvalistuksen hengessä ja siinä kirjoitettiin paljon vuoden 1872 valtiopäivistä, jotka ilmeisesti toimivat sen julkaisemisen virikkeenä. "Ilmarisen" lakattua tammikuussa 1872 "Suomenlehti" oli Viipurin ainoa suomenkielinen sanomalehti, ja sen levikki kohosi vuonna 1874 kahdeksaansataan kappaleeseen. Polén lopetti lehden, kun uusi "Ilmarinen" alkoi ilmestyä vuoden 1875 alusta.


title: Suomen Kansa (sanomalehti)

text: Suomen Kansa oli Helsingissä vuosina 1901–1905 ilmestynyt sanomalehti.


title: Suomen Kansa (sanomalehti)

text: Lehden julkaisijana, päätoimittajana ja taloudenhoitajana työskennellyt Reinhold Roine perusti "Suomen Kansan" Helsingin suomenkieliseksi iltapäivälehdeksi ja samalla työväestölle suunnatuksi kansanlehdeksi. Se oli linjaltaan maltillisen suomenmielinen ja sosialismin vastainen. Pääkaupungin lehtimiehet pitivät Roinetta liian myöntyväisenä sensuurin määräyksiin ja hänen katsottiin käyttävän hyväkseen muiden lehtien ensimmäisen sortokauden aikana vaikeutunutta asemaa. Bobrikovin murhan jälkeen "Suomen Kansan" kannatus laski ja sen ilmestyminen loppui suurlakon jälkeen.


title: Suomen Kansa (sanomalehti)

text: "Suomen Kansa" ilmestyi aluksi neljästi, syksystä 1901 lähtien kuudesti, vuoden 1904 lopulla neljästi ja vuonna 1905 kolmesti viikossa. Sen rinnalla julkaistiin vuosina 1901–1903 myös viikkopainosta. Vuonna 1904 Roine julkaisi lehdestä "Pohjan Kansa" -nimistä paikallispainosta Vaasaa ja Pohjanmaata varten, mutta lopetti sen pian kannattamattomana. "Suomen Kansan" rinnakkaislehtenä ilmestyi vuosina 1902–1905 ruotsinkielinen "Folket", jolla oli myös paikallispainos Pietarsaaressa.


title: Keijo Virtanen (kirjailija)

text: Keijo Aatos Virtanen (s. 9. kesäkuuta 1951 Asikkala) on suomalainen kirjailija. Hän on kirjoittanut sekä kauno- että tietokirjoja.


title: Keijo Virtanen (kirjailija)

text: Virtanen opiskeli Jyväskylän yliopistossa kirjallisuutta, kansantiedettä, taiteen tutkimusta, filosofiaa ja yleistä historiaa. Hän on koulutukseltaan filosofian lisensiaatti vuodelta 1987 ja opiskellut myös kansanrunoudentutkimusta. Hänen kirjallisuuden lisensiaatintyönsä aiheena oli Intian estetiikka.


title: Keijo Virtanen (kirjailija)

text: Virtanen on työskennellyt Jyväskylän yliopistossa amanuenssina, kirjallisuuden opettajana ja tutkijana.


title: Keijo Virtanen (kirjailija)

text: Vuonna 1977 Virtanen voitti Otavan novellikilpailun ja sai vuonna 1982 Jyväskylän kaupungin kulttuurilautakunnan taidepalkinnon. Virtanen oli Jyväskylän yliopiston ylioppilaskunnan kulttuurilautakunnan jäsen vuosina 1979–1983 ja Tieteellinen yhdistys Deltan hallituksen jäsen 1981–1986.


title: Keijo Virtanen (kirjailija)

text: Virtanen on myös toiminut underground-muusikkona ja julkaissut taiteilijanimellään Keijo yli 60 pitkäsoittoa.


title: Työväenliitto

text: Työväenliitto (vuoteen 1909 saakka Suomalainen Työväenliitto, vuodesta 1912 lähtien Iltalehti) oli Helsingissä vuosina 1907–1913 ilmestynyt sanomalehti.


title: Työväenliitto

text: Lehti toimi vanhasuomalaisten perustaman Suomalaisen työväenliiton äänenkannattajana. Sen linjaksi ilmoitettiin työväestön etujen ajaminen kansallisessa hengessä vapaana sosialismista. Lehti lopetettiin taloudellisesti kannattamattomana, mutta sen tilalle perustettiin vielä marras-joulukuussa 1913 ilmestynyt viikkolehti "Ääni".


title: Työväenliitto

text: Työväenliiton lehti ilmestyi aluksi kerran, vuonna 1910 kolmesti ja vuodesta 1911 kuudesti viikossa, syyskuusta 1912 lähtien nimensä mukaisesti iltapäivälehtenä. Sen julkaisijana toimi Suomalaisen Työväenliiton Kirjapaino ja Sanomalehti Oy. Toimittajina työskentelivät Konsti Lilja (vastaava toimittaja 1908–1909), J. A. Vuori (vast. toim. 1909–1911), Ape Laitio (1912), Juho Torvelainen (1912–1913) ja Yrjö Kataja (1913).


title: Suomalainen Kansa

text: Suomalainen Kansa oli Helsingissä vuosina 1907–1911 ilmestynyt sanomalehti.


title: Suomalainen Kansa

text: Nuorsuomalaisen puolueen oikeisto perusti "Suomalaisen Kansan" vastapainoksi puolueen vasemmistoryhmän hallitsemille "Helsingin Sanomille". Sen keskeisiä vaikuttajia olivat Theodor Homén, Jonas Castrén ja "Helsingin Sanomien" syrjäytetty päätoimittaja Heikki Renvall. Linjaltaan "Suomalainen Kansa" oli jyrkän perustuslaillinen, konservatiivinen ja sosialismin vastainen. Se yritti kilpailla "Helsingin Sanomien" kanssa ilmestymällä iltapäivälehtenä ja suuntautumalla maaseudulle. Lehti lopetettiin taloudellisesti kannattamattomana.


title: Suomalainen Kansa

text: Kuudesti viikossa ilmestyneen lehden levikki oli kahden tuhannen kappaleen tienoilla. Sen julkaisijana toimi Suomalaisen Kansan Sanomalehti- ja Kirjapaino Oy. Päätoimittajina työskentelivat Antti Kaasalainen (1907–1909) ja Aukusti Simelius (1910–1911).


title: Suomalainen (Jyväskylä)

text: Suomalainen oli Jyväskylässä vuosina 1888–1917 ilmestynyt sanomalehti.


title: Suomalainen (Jyväskylä)

text: Linjaltaan vanhoillinen "Suomalainen" perustettiin suomalaisen puolueen ”nuorten” käsiin joutuneen "Keski-Suomen" vastapainoksi. Se oli luonteeltaan huokea kansanlehti, jonka levikki nousi pian kilpailijaa suuremmaksi. Julkaisijana toimi aluksi K. J. Gummeruksen ja Jaakko Länkelän omistama Jyväskylän kirjapaino, kunnes vuonna 1907 omistus siirtyi vanhasuomalaisten hallitsemalle Sydän-Suomen Sanomalehti Oy:lle. Myöhemmin "Suomalainen" ajoi maltillista uudistuspolitiikkaa. Kansanpuoluetta vuonna 1917 kannattanut lehti sulautui seuraavan vuoden alussa "Keski-Suomen" kanssa "Keskisuomalaiseksi".


title: Suomalainen (Jyväskylä)

text: "Suomalainen" ilmestyi aluksi kahdesti ja vuodesta 1892 lähtien kolmesti viikossa. Sen levikki oli 1900-luvun alussa viidestä kuuteen tuhatta kappaletta. Lehdellä ei alkuvuosina ollut varsinaista päätoimittajaa. Myöhemmin päätoimittajina työskentelivät Jaakko Einar Sandelin (1892–1895), Johannes Hagelberg (1895–1896), Einar Aarnio (1896–1900), Juho Hietanen (1900), Edvin Gideon Väätänen (1900–1908), Otto Aleksanteri Joutsen (1908), Väinö Kivilinna (1909–1911), Vihtori Alpi Vataja (1909–1910), Oskar Vilhem Tissari (1912–1916), Martti Pihkala (1916) ja Alvari Rinne (1916–1917).


title: Suomalainen (1846)

text: Suomalainen oli Helsingissä vuonna 1846 ilmestynyt sanomalehti.


title: Suomalainen (1846)

text: Carl Axel Gottlundin toimittama "Suomalainen" oli ensimmäinen Helsingissä ilmestynyt suomenkielinen lehti. Kerran viikossa ilmestyneessä, muodoltaan aikakauslehteä muistuttaneessa lehdessä julkaistiin Suomen kieltä, historiaa ja kirjallisuutta käsitteleviä kirjoituksia. Viranomaiset lakkauttivat lehden ortodoksista kirkkoa koskeneen artikkelin takia.


title: Tomáš Mikúš

text: Tomáš Mikúš (s. 1. heinäkuuta 1993 Skalica, Slovakia) on slovakialainen jääkiekkoilija, joka pelaa Tšekin Extraligan HC Olomoucissa. Hän on pelipaikaltaan oikea laitahyökkääjä, mutta pystyy pelaamaan myös keskushyökkääjänä.


title: Tomáš Mikúš

text: Mikúš on HK 36 Skalican kasvatti. Hän kuului kaudella 2010–2011 seuran U20-junioreiden kapteenistoon ja oli tehoilla 21+25=46 Skalican toiseksi paras pistemies Vladimír Lantošin jälkeen. Mikúš sijoittui koko sarjan pistepörssissä kahdeksanneksi. Hän debytoi samalla kaudella myös 17-vuotiaana Skalican Exraliga-joukkueessa, jossa Mikúš pelasi kahdeksan runkosarja- ja viisi playoff-ottelua tehopistein 2+4=6.


title: Tomáš Mikúš

text: Spartak Moskova varasi Mikúšin 37. pelaajana . Kauden 2011–2012 hän pelasi noin puoliksi Skalican Extraliga-joukkueessa ja puoliksi U20-junioreissa. Mikúš voitti Skalican U20-joukkueen sisäisen piste- ja maalipörssin tehoilla 24+23=47, joilla hän sijoittui koko Slovakian A-junioriliigan maalipörssissä neljänneksi ja jakoi pistepörssin viidennen sijan MHk 32 Liptovský Mikulášin Jakub Matějkan kanssa. Extraligassa Mikúš pelasi kauden aikana Skalican ja Slovakian alle 20-vuotiaiden maajoukkueen riveissä yhteensä 32 runkosarjaottelua tehopistein 3+3=6 ja viisi playoff-ottelua tehden kaksi maalia.


title: Tomáš Mikúš

text: Mikúšin KHL-ura ei alkanut hänet varanneessa Spartak Moskovassa, vaan hänen kotimaassaan laajennusjoukkue HC Slovan Bratislavan paidassa kaudella 2012–2013. Mikúšin tulokaskausi toi 34 runkosarja- ja kolmessa playoff-ottelussa tehot 3+4=7. Hän pelasi kauden aikana myös kolme ottelua lainalla Skalicassa. Kesken kauden 2013–2014 Mikúš palasi kuitenkin loppukaudeksi takaisin kasvattajaseuraansa pelattuuaan KHL:ssä 30 runkosarjaottelua tehopistein 1+1=2.


title: Tomáš Mikúš

text: Kaudeksi 2014–2015 Mikúš siirtyi vuoden mittaisella sopimuksella Mestis-joukkue Kajaanin Hokkiin. Hän oli joukkueen paras pistemies ja maalintekijä tehoilla 23+18=41. Mikúš sijoittui Mestiksen maalipörssissä toiseksi edellään vain KooKoon Teemu Rinkinen. Hän voitti myös koko sarjan ylivoimamaalipörssin 13 osumallaan.


title: Tomáš Mikúš

text: Kaudeksi 2015–2016 Mikúš siirtyi vuoden mittaisella sopimuksella Tšekin Extraligan HC Olomouciin.


title: Tomáš Mikúš

text: Mikúš pelasi alle 20-vuotiaiden MM-kilpailuissa vuosina 2013, jolloin hän toimi Slovakian varakapteenina ja palkittiin joukkueen top-3-pelaajana. Mikúš pelasi myös alle 18-vuotiaiden MM-kilpailuissa vuonna 2011, joissa hän toimi myös joukkueensa varakapteenina.


title: Tomáš Mikúš

text: Mikúšin isoveli Juraj on myös jääkiekkoilija. Hän on pelannut miesten MM-tasolla ja kuului mm. Slovakian MM-hopeaa voittaneeseen joukkueeseen vuonna 2012.


title: Chris Pratt

text: Chris Pratt (s. 21. kesäkuuta 1979 Virginia, Minnesota, Yhdysvallat) on yhdysvaltalainen näyttelijä. Hänet tunnetaan muun muassa rooleistaan televisiosarjoissa "Everwood" (2002–2006) ja "Puisto-osasto" (2009–2015) sekä elokuvissa "Moneyball" (2011), "Zero Dark Thirty" (2012), "Guardians of the Galaxy" ja "Jurassic World" (2015). Hän on myös esiintynyt ääniroolissa animaatioelokuvassa "Lego Elokuva" (2014).


title: Chris Pratt

text: Vuonna 2015 "Time" valitsi hänet "100 Most Influential People" -listalle.


title: Chris Pratt

text: Prattin ura näyttelijänä alkoi sattumalta, kun hän kohtasi vuosituhannen vaihteessa Rae Dawn Chongin työskennellessään tarjoilijana havaijilaisessa Bubba Gump Shrimp Companyn ravintolassa. Chong palkkasi Prattin näyttelemään kauhuelokuvassaan "Cursed 3". Sen jälkeen Pratt valittiin yhteen päärooleista nuortensarjassa "Everwood". Sarjan päätyttyä neljän tuotantokauden jälkeen vuonna 2006 Pratt esiintyi "O.C."-nuortensarjan viimeisellä kaudella vierailevassa roolissa 2006–2007.


title: Chris Pratt

text: Vuodesta 2009 alkaen Pratt on näytellyt Andy Dwyerin roolissa komediasarjassa "Puisto-osasto". Hahmon oli alun perin tarkoitus esiintyä vain puolessa tusinassa jaksossa sarjan alussa, mutta Pratt vakuutti sarjan tekijät niin, että he muuttivat suunnitelmiaan. Toiselle tuotantokaudelle Pratt korotettiin jo sarjan pääosanäyttelijöiden joukkoon.


title: Chris Pratt

text: Prattin varhaisia elokuvarooleja olivat sivuosat muun muassa elokuvissa "Wanted" (2008) ja "Morsianten sota" (2009). Hän haki kapteeni James T. Kirkin roolia vuoden 2009 elokuvasta "Star Trek", mutta rooli meni Chris Pinelle. Syksyllä 2011 hän esiintyi kolmessa ensi-iltaelokuvassa: baseball-aiheisessa draamassa "Moneyball" (2011) sekä romanttisissa komedioissa "Sinun numerosi? – Kuinka monta on liian paljon?" ja "10 Years".


title: Chris Pratt

text: Alkuvuodesta 2013 Pratt valittiin pääosaan Marvel Studiosin avaruusseikkailuelokuvassa "Guardians of the Galaxy" (2014). Hän teki Marvelin kanssa usean elokuvan mittaisen sopimuksen. Tammikuussa 2014 Pratt vahvisti saaneensa pääosan elokuvasta "Jurassic World", joka sai ensi-iltansa kesäkuussa 2015.


title: Chris Pratt

text: Vuoden 2016 lopulla ensi-iltansa saa Morten Tyldumin ohjaama tieteiselokuva "Passengers", jossa Pratt näyttelee muun muassa Jennifer Lawrencen kanssa.


title: Chris Pratt

text: Pratt avioitui näyttelijä Anna Farisin kanssa vuonna 2009. Pariskunnan esikoispoika syntyi elokuussa 2012.


title: Chris Pratt

text: Elokuussa 2017 Pratt ja Faris ilmoittivat asumuserostaan. Myöhemmin joulukuussa Pratt jätti avioerohakemuksen.


title: Chris Pratt

text: Pratt on kristitty. Hän on kertonut poikansa ennenaikaiseen syntymään liittyneen vaikean ajan vahvistaneen hänen uskoaan. Chris Pratt ilmoitti tammikuussa 2019 kihlautuneensa Arnold Schwarzeneggerin ja Maria Shriverin tyttären Katherine Schwarzeneggerin kanssa.


title: Finnish Labour Temple

text: Finnish Labour Temple on Kanadassa Ontarion provinssin Thunder Bayssä sijaitseva kanadansuomalainen kulttuurikeskus. Se on valmistunut vuonna 1910 alun perin suomalaissiirtolaisten kokoontumistilaksi eli haaliksi. Nykyään rakennuksessa toimivat muun muassa suomalainen ravintola The Hoito ja Finlandia Club, johon kuuluu erilaisia yhdistyksiä ja harrasteryhmiä. Rakennuksessa on myös kanadansuomalaista siirtolaisuutta esittelevä museo, juhlasali näyttämöineen sekä kokoustiloja. Lisäksi se toimii yhtenä vuosittaisen Bay Street Film Festivalin päänäyttämönä. Finnish Labour Temple on vuodesta 2011 lähtien ollut yksi Kanadan ympäristöministeriön määrittelemistä kansallishistoriallisista paikoista (National Historic Sites of Canada).


title: Finnish Labour Temple

text: Finnish Labour Templen rakennuttajina toimivat Amerikan sosialistiseen puolueeseen kuulunut Finnish-American Workers' League, joka oli perustettu Yhdysvaltojen puolella Michiganin Ironwoodissa sekä Ontariossa toiminut kanadansuomalainen raittiusliike New Attempt (Uusi Yritys). Ne perustivat Finnish Building Company Limited -nimisen yhtiön, joka aloitti rakennustyöt paikallisen ammattiosaston vuonna 1907 ostamalla tontilla. Finnish Labour Temple valmistui kahden vuoden kuluttua ja sen avajaiset pidettiin maaliskuussa 1910.


title: Finnish Labour Temple

text: Valmistuttuaan rakennusta kutsuttiin nimellä "Port Arthur Finnish Socialist's Local Temple", koska sen pääomistaja oli Kanadan sosialistisen puolueen Port Arthurin (nyk. Thunder Bay) paikallisosasto. Vuotta myöhemmin rakennuksen omistajaksi tuli sosialistisesta puolueesta erotettujen suomalaisten perustama Kanadan Suomalainen Sosialistinen Järjestö. Finnish Labour Templessa oli alusta lähtien osuustoimintaperiaatteella toimiva ravintola ja lisäksi sen tiloissa piti majaansa Työkansa-sanomalehteä julkaissut kustannusyhtiö. Venäjällä tapahtuneen lokakuun vallankumouksen jälkimainigeissa Kanadan hallitus kielsi kaikki sosialistipuolueen ulkomaankieliset paikallisosastot ja niin kanadansuomalaiset hakeutuivat One Big Union -ammattiliiton suojiin. Sen paikallisosastosta tuli myös talon omistaneen Finnish Building Companyn suurin osakas.


title: Finnish Labour Temple

text: Vuonna 1919 One Big Union jakaantui kahtia kommunisteihin ja anarkosyndikalisteihin, joista ensin mainitut perustivat oman Little Finn Hall -nimisen kokoontumispaikkansa naapuritaloon. Finnish Labour Temple jäi näin ollen syndikalistisen IWW-ammattiliiton kannattajien haltuun. Sen kanadansuomalaiset jäsenet muodostivat Canadan Teollisuusunionistinen Kannatusliiton, joka toimi IWW:n paikallisena osastona. Finnish Labour Temple oli IWW-liiton "wobbleina" tunnettujen kannattajien kokoontumispaikkana aina 1960-luvun jälkipuoliskolle saakka. Talossa oli useita osuustoimintaravintoloita, joista tunnetuimmaksi nousi nykyisinkin toimiva The Hoito, lisäksi rakennuksessa sijaitsi muun muassa Minnesotan Duluthissa julkaistun syndikalistisen Industrialisti-sanomalehden Kanadan toimitus. Syndikalistit vastustivat bolševismia ja keräsivät esimerkiksi talvisodan aikana varoja Suomelle.


title: Finnish Labour Temple

text: Viimeinen suuri siirtolaisuusaalto saapui Kanadaan 1960-luvun aikana. Uuden sukupolven suomalaissiirtolaiset eivät kuitenkaan olleet enää kiinnostuneita radikaalista työväenliikkeesta ja niinpä Finnish Labour Templen pääomistajaksi tuli lopulta IWW:n jäsenten ikäännyttyä poliittisesti sitoutumaton Finlandia Club of Port Arthur. Talon nykyinen omistaja on sen hallintaa varten perustettu säätiö The Finnish Heritage Building Fund.


title: AFC:n karsinnat jalkapallon maailmanmestaruuskilpailuihin 2002

text: Vuoden 2002 jalkapallon MM-kilpailujen karsintoihin osallistui Aasian maanosaliitosta AFC:stä 40 maata. Joukkueet karsivat maanosan kahdesta kiintiöpaikasta, sekä yhdestä paikasta joka oli jaettu Euroopan maanosaliiton UEFA:n kanssa. Aasian maista isäntämaat Japani ja Etelä-Korea pääsivät MM-kisoihin ilman karsintaa.


text: Karsintojen ensimmäisellä kierroksella joukkueet jaettiin kymmeneen lohkoon, joiden voittajat jatkoivat toiselle kierrokselle. Toisella kierroksella jäljellä olevat kymmenen joukkuetta jaettiin kahteen lohkoon, joiden voittajat selviytyivät MM-lopputurnaukseen ja lohkojen toiseksi sijoittuneet pelasivat kaksoisottelut pääsystä karsimaan liittojen välillä jaetusta MM-kisapaikasta.


text: Karsintojen kautta Aasian maista selviytyivät MM-lopputurnaukseen Saudi-Arabia ja Kiina.


text: Iran jatkokarsintaan UEFA:n joukkuetta vastaan.


text: Irlanti selviytyi vuoden 2002 MM-kilpailuihin.


title: Homogenointi

text: Homogenointi on prosessi, jossa aine pilkotaan niin pieniksi osiksi, että se saadaan jakautumaan tasaisesti toiseen nesteeseen. Homogenointia käytetään etenkin maitotuotteiden valmistuksessa. Maidon homogenoinnissa raakamaito johdetaan korkeassa paineessa homogenisaattorissa olevan kapean raon läpi, jolloin sen rasvapalloset pilkkoutuvat ja niiden kalvo rikkoutuu.


title: Homogenointi

text: Ensimmäisen homogenisaattorin valmisti ranskalainen Gaulin vuonna 1900. Kolmekymmentä vuotta myöhemmin Tanskassa valmistettiin ensimmäinen ruostumattomasta teräksestä tehty homogenisaattori. Homogenointia on käytetty maailmanlaajuisesti 1960-luvulta lähtien.


title: Homogenointi

text: Maidon homogenoinnin tarkoitus on tehdä maidosta tasaista ja parantaa sen aistittavaa laatua. Raakamaidon rasvapalloset pilkotaan niin pieniksi, että ne jakautuvat maitoon tasaisesti, eikä maidon pinnalle nouse kermaa. Homogenoinnin avulla vähärasvaiseen maitoon voidaan myös palauttaa tasainen määrä D-vitamiinia, joka poistuu maidosta kun siitä poistetaan rasva.


title: Homogenointi

text: Maidon homogenointi suoritetaan korkeapainepumpulla varustetulla homogenisaattorilla. Homogenointipaine on tuotteesta riippuen 70–220 baaria ja lämpötila +55...+80 astetta. Maito ohjataan laitteen homogenointipään kapean raon läpi. Rasvapalloset ovat alun perin 3–6 mikrometriä halkaisijaltaan. Ne venyvät laitteessa ensin ohuiksi rihmoiksi ja katkeavat sitten pallosiksi, joiden halkaisija on 1 mikrometri. Samalla rasvapallosia ympäröivä kelmu rikkoutuu ja sen korvaa lähinnä kaseiinista syntynyt kelmu.


title: Homogenointi

text: Homogenoinnista voi seurata maitorasvan pilaantumista kun rasvapallot pilkkoutuvat, niiden suojaava pintakerros rikkoutuu ja maitoproteiini hajoaa. Homogenointi aktivoi myös lipaasi-entsyymiä. Näiden seurauksena maitoon voi syntyä hapettunut ja eltaantunut maku, joita pyritään ehkäisemään lämpökäsittelyllä.


title: Homogenointi

text: Suomessa maidot homogenoidaan useimpia luomumaitoja lukuun ottamatta. Myös esimerkiksi jogurtin, piimän ja jäätelön valmistuksessa käytetty maito tai massa on homogenoitua. Viiliä ei sen sijaan homogenoida, koska siinä kerman halutaan nousevan pinnalle. Kuohukermaa, smetanaa ja voihin käytettävää maitoa ei myöskään homogenoida. Juuston valmistuksessa homogenointi on harvinaista, ja sitä käytetään lähinnä runsasrasvaisten ja sinihomejuustojen valmistuksessa.


title: Homogenointi

text: Homogenointia käytetään maitotuotteiden lisäksi tasaisen emulsion aikaansaamiseksi esimerkiksi maapähkinävoin, kosmetiikan ja lääkkeiden valmistuksessa.


Jääkiekon nuorten naisten maailmanmestaruuskilpailut 2015 pelattiin Yhdysvalloissa ja pelipaikkakuntana toimi Buffalo. Pääsarja


title: Jääkiekon nuorten naisten maailmanmestaruuskilpailut 2015

text: 1. divisioona


text: Karsinnat


title: Tuusulan historiallinen museo

text: Tuusulan historiallinen museo on Tuusulan kotiseutumuseo. Museo ylläpitää Aleksis Kiven kuolinmökkiä ja Klaavolan museota. Tuusulan historiallisen museon esinekokoelman runko on Halosenniemen, Kiven kuolintalon ja Klaavolan esineistö. Museo järjestää opetusta luennoilla, opastuksissa, tilaisuuksissa, työpajatoiminnassa ja yhteistyöprojekteissa. Opetus on suunnattu pääasiassa tuusulalaisille päiväkotilaisille ja koululaisille.


title: Martin Réway

text: Martin Réway (s. 24. tammikuuta 1995 Praha, Tšekki) on slovakialais-tšekkiläinen jääkiekkoilija, joka pelaa NHL-joukkue Montréal Canadiensin organisaatiossa. Hän on pelipaikaltaan vasen laitahyökkääjä, mutta osaa pelata myös keskushyökkääjänä.


title: Martin Réway

text: Réway syntyi slovakialaisille vanhemmille Tšekin pääkaupungissa Prahassa, jossa hän myös vietti lapsuutensa ja aloitti jääkiekon HC Slavia Prahassa. 13-vuotiaana Réway siirtyi Slovakiaan ja MHK Dolný Kubínin U18-junioreihin kaudeksi 2008–2009. Kauden 2010–2011 hän vietti MHC Martinin U20- ja U18-junioreissa. Kaudeksi 2011–2012 Réway palasi kotikaupunkiinsa ja siirtyi HC Sparta Prahaan. Hän voitti seuran U18-junioreiden sisäisen piste- ja syöttöpörssin tehoilla 21+39=60 ja sisäisen tehotilaston lukemalla +27. Réway sijoittui koko sarjan pistepörssissä kuudenneksi HC Kladnon Petr Veselýn kanssa. Hän voitti myös koko kevään 2012 pudotuspelien piste- ja syöttöpörssin tehoilla 8+16=24.


title: Martin Réway

text: HC Slovan Bratislava varasi Réwayn 70. pelaajana . Samana kesänä hänet varasi myös QMJHL-joukkue Gatineau Olympiques neljäntenä pelaajana . Réway siirtyi Olympiquesiin kaudeksi 2012–2013 ja oli joukkueen kolmanneksi paras maalintekijä ja neljänneksi paras pistemies tehoilla 22+28=50. Kevään 2013 pudotuspeleissä hän oli Olympiquesin paras pistemies ja syöttäjä tehoilla 1+11=12.


title: Martin Réway

text: Montréal Canadiens varasi Réwayn neljännellä kierroksella 116. pelaajana . Kaudella 2013–2014 hän oli tehoilla 20+42=62 Olynpiquesin toiseksi paras pistemies Émile Poirier'n jälkeen. Kevään 2014 pudotuspeleissä Réway oli tehoilla 5+10=15 joukkueen paras syöttäjä ja jakoi Olympiquesin sisäisen pistepörssin voiton Simon Tardif-Richardin kanssa. Hänellä oli myös joukkueen paras teholukema (+15).


title: Martin Réway

text: Kaudeksi 2014–2015 Réway siirtyi Sparta Prahan Extraliga-joukkueeseen. Hän teki 34 runkosarjaottelussa tehot 9+28=37, joilla Réway oli joukkueen kolmanneksi paras pistemies sekä kahdeksassa playoff-ottelussa tehot 1+6=7 jakaen Spartan sisäisen syöttöpörssin voiton kolmen muun pelaajan kanssa. Hänet valittiin kauden päätteeksi Extraligan vuoden tulokkaaksi. Kaudella 2015–2016 Réway teki 14 ottelussa 15 tehopistettä ja kuului koko Extraligan pistepörssin kärkinimiin, kunnes lokakuussa 2015 Sparta lähetti hänet yllättäen sarjatasoa alemmas 1. Národní Hokejová Ligassa pelaavan HC Benátky nad Jizeroun vahvuuteen. Siirron taustalla on pidetty Réwayn haluttomuutta kirjoittaa jatkosopimusta Spartan kanssa sekä sisäisiä riitoja seurajohdon kanssa. Hän ei pelannut Benátky nad Jizeroussa otteluakaan. Marraskuussa Réway siirtyi loppukauden sopimuksella Sveitsin National League A:n Fribourg-Gottéroniin.


title: Martin Réway

text: Toukokuussa 2016 Réway teki kolmivuotisen tulokassopimuksen Montréal Canadiensin kanssa.


title: Martin Réway

text: Réway edusti Slovakiaa MM-kilpailuissa vuosina 2014 ja 2016, joista jälkimmäisessä turnauksessa hän toimi joukkueen varakapteenina. Yhteensä Réway on pelannut 27 A-maaottelua tehopistein 1+8=9. Hän teki A-maajoukkuedebyyttinsä 17. huhtikuuta 2014 Euro Hockey Challengessa Gapissa Ranskaa vastaan. Rewayn ensimmäinen A-maajoukkuemaali syntyi myös Euro Hockey Challengessa 28. huhtikuuta 2016 Skalicassa ylivoimalla Tanskaa vastaan.


title: Martin Réway

text: Réway pelasi myös alle 20-vuotiaiden MM-kilpailuissa vuosina 2013, 2014 ja 2015, joista viimeisin turnaus päättyi pronssiin. Réway toimi vuoden 2014 turnauksessa Slovakian varakapteenina ja jakoi joukkueen sisäisen pistepörssin voiton Dávid Grégerin kanssa tehoilla 4+6=10. Vuoden 2015 turnauksessa hän toimi Slovakian kapteenina ja voitti joukkueen sisäisen piste-, maali- ja syöttöpörssin tehoilla 4+5=9. Réway palkittiin Slovakian yhtenä kolmesta parhaasta pelaajasta.


title: Martin Réway

text: Réway pelasi myös alle 18-vuotiaiden IA-divisioonan MM-kilpailuissa vuonna 2012, jolloin hän voitti kultaa ja oli nostamassa Slovakiaa seuraavaksi vuodeksi takaisin pääsarjaan. Réway sijoittui tehoilla 4+7=11 koko turnauksen pistepörssissä toiseksi edellään vain joukkuetoveri Marko Daňo. Hän edusti myös Slovakian alle 17-vuotiaiden maajoukkuetta World U-17 Hockey Challengessa ja Euroopan nuorten olympiafestivaaleilla vuonna 2011.


title: Kadonneiden lasten kaupunki

text: Kadonneiden lasten kaupunki () on Marc Caron ja Jean-Pierre Jeunet’n ohjaama ranskalainen tieteisfantasiaelokuva vuodelta 1995. Pääosia näyttelevät Ron Perlman, Daniel Emilfork, Judith Vittet ja Dominique Pinon. "Kadonneiden lasten kaupunki" oli ilmestyessään Ranskan kaikkien aikojen kallein elokuvatuotanto.


title: Kadonneiden lasten kaupunki

text: Nimettömässä rannikkokaupungissa entinen valaanpyytäjä One (Perlman) etsii kadonnutta pikkuveljeään Denreetä ja saa avukseen paikallisten orpolasten muodostaman varasjoukon johtajan, yhdeksänvuotiaan Mietten (Vittet). Denreen kidnappaajilla on yhteyksiä läheisellä öljynporauslautalla asuvaan hulluun tiedemieheen Krankiin (Emilfork), joka ei kykene näkemään unia ja vanhenee siksi ennenaikaisesti. Ehkäistäkseen vanhenemistaan hän koettaa varastaa kaupungin lasten unia.


title: Kadonneiden lasten kaupunki

text: Esimerkiksi The New York Timesin ja Helsingin Sanomien Nyt-liitteen kriitikoiden mielestä elokuvan tarina on sekava ja ylitsepursuavan monisäikeinen, ja elokuvan voima onkin ennen kaikkea sen visuaalisuudessa ja tunnelmassa.


title: Rendez-vous – kohtaaminen

text: Rendez-vous – kohtaaminen ("Rendez-vous à Bray") on André Delvaux’n ohjaama belgialais-ranskalainen psykologinen draamaelokuva vuodelta 1971. Se oli belgialaisohjaajan kolmas pitkän elokuvan ohjaus.


title: Rendez-vous – kohtaaminen

text: Ensimmäisen maailmansodan aikana luxemburgilainen Julien Eschenbach opiskelee pianonsoittoa Pariisissa. Hänen ranskalainen ystävänsä Jacques on sodassa lentäjänä mutta pääsemässä lyhyelle lomalle. Hän lähettää sähkeen ja kutsuu Julienin kylään perheensä tyhjään maalaistaloon. Julien matkustaa junassa ja keskustelee kanssamatkustajan kanssa muun muassa sanomalehtien sensuroinnista sodan takia. Perillä nuori taloudenhoitajanainen päästää Julienin sisään taloon, mutta hänen isäntäänsä ei ala kuulua. Odotellessaan Julien alkaa muistella sotaa edeltäneitä onnellisia aikoja, joita sai viettää Jacquesin ja tämän tyttöystävän Odilen seurassa, ja miten Jacques järjesteli hänelle sekä tyttöystäviä että esiintymistilaisuuksia. Jacques ei milloinkaan saavu, mutta Julien ei saa selville todellista syytä edes sensuroiduista sotauutisista. Julien ehtii kuitenkin päästä läheisiin suhteisiin taloudenhoitajattaren kanssa.


title: Rendez-vous – kohtaaminen

text: Elokuva sai 1971 Louis Delluc -palkinnon ja oli ehdolla parhaaksi elokuvaksi Berliinin ja Chicagon kansainvälisillä elokuvajuhlilla.


title: Olli Koistinen (opettaja)

text: Olli Pekka (Petter) Koistinen (21. elokuuta 1877 Nilsiä – 11. syyskuuta 1943 Nurmes) oli suomalainen lyseon lehtori ja historiantutkija.


title: Olli Koistinen (opettaja)

text: Koistisen vanhemmat olivat torppari Juho Heikki Koistinen ja Eeva Stiina Taskinen. Hän pääsi ylioppilaaksi Kuopion lyseosta 1897, opiskeli Helsingin yliopistossa ja valmistui filosofian kandidaatiksi 1903 ja maisteriksi 1920.


title: Olli Koistinen (opettaja)

text: Koistinen toimi Nurmeksen yhteiskoulun suomen kielen ja historian opettajana ja lehtorina 1906–1940 sekä vuodesta 1940 alkaen Nurmeksen yhteislyseon suomen kielen vanhempana lehtorina. Hän oli myös koulun vararehtorina vuodesta 1926 alkaen.


title: Olli Koistinen (opettaja)

text: Olli Koistinen oli naimisissa vuodesta 1905 Hanna Hyvärisen kanssa.


title: CAF:n karsinnat jalkapallon maailmanmestaruuskilpailuihin 2002

text: Vuoden 2002 jalkapallon MM-kilpailujen karsintoihin osallistui Afrikan maanosaliitosta CAF:stä 51 maata, jotka pelasivat Afrikan viidestä MM-kisojen kiintiöpaikasta. Liiton joukkueista Burundi, Komorit ja Niger eivät olleet mukana karsinnoissa. Guinea suljettiin karsintojen toiselta kierrokselta, koska valtion johto puuttui maan jalkapallotoimintaan.


text: Karsintojen ensimmäisellä kierroksella joukkueet pelasivat kaksoisottelut, joiden voittajat pääsivät toisen kierroksen lohkovaiheeseen. Toisen kierroksen lohkovaiheessa joukkueet jaettiin viiteen viiden joukkueen lohkoon. Lohkovoittajat selviytyivät MM-lopputurnaukseen.


title: HelpAge International

text: HelpAge International on kansainvälinen kansalaisjärjestö, joka avustaa vanhuksia syrjintää ja köyhyyttä vastaan sekä ajaa heidän ihmisoikeuksiaan. Järjestö pyrkii siihen, että vanhukset saisivat elää arvokasta, turvallista, aktiivista ja terveellistä elämää kaikkialla.


title: HelpAge International

text: Järjestö perustettiin 1983. Sen jäsenjärjestöjä oli aluksi viisi, Kanadassa, Kolumbiassa, Keniassa, Intiassa ja Britanniassa. Nykyisin sillä on 101 tytärjärjestöä ja yli 200 yhteistyökumppania yli 70 maassa.


title: André Delvaux

text: André Delvaux (21. maaliskuuta 1926 Heverlee, Belgia – 4. syyskuuta 2002 Valencia, Espanja) oli belgialainen elokuvaohjaaja.


title: André Delvaux

text: Delvaux opiskeli germaanista filologiaa ja oikeustiedettä Brysselissä ja säesti 1950-luvulla mykkäelokuvia pianolla elokuva-arkiston näytöksissä. Opettaessaan flaaminkieltä ja kirjallisuutta hän alkoi pitää myös elokuva-alan kursseja. 1950-luvun lopulla hän pääsi tekemään lyhytdokumentteja muun muassa Federico Fellinistä Belgian televisiolle.


title: André Delvaux

text: Delvaux’n ensimmäinen näytelmäelokuva oli vuoden 1962 lyhyt psykologinen nuorisokuvaus "Le Temps des écoliers", ja samana vuonna hän oli mukana perustamassa Brysseliin INSAS-elokuva- ja teatterikorkeakoulua (Institut National Supérieur des Arts du Spectacle) yhdessä Raymond Ravarin ja Paul Anrieun kanssa. Ensimmäisen pitkän elokuvansa "Mies, joka antoi leikata tukkansa lyhyeksi" Delvaux toi ensi-iltaan 1966. Sitä luonnehditaan surrealistiseksi, ja seuraavaa elokuvaa "Yksi yö, yksi juna", jonka pääosissa näyttelevät Yves Montand ja Anouk Aimee, puolestaan maagisen realismin tyylilajiin kuuluvaksi. Vuoden 1971 elokuva, ensimmäisen maailmansodan aikaan sijoittuva "Rendez-vous – kohtaaminen" on tyylilajiltaan psykologinen draama.


title: André Delvaux

text: Belgian kuningas Albert II myönsi Delvaux’lle paronin arvon 1996.


title: Ampumahiihdon maailmancup 2015–2016

text: Ampumahiihdon maailmancup 2015–2016 alkoi 29. marraskuuta 2015 Ruotsin Östersundissa ja päättyi 19. maaliskuuta 2016 Venäjän Hanty-Mansijskissa.


title: Ampumahiihdon maailmancup 2015–2016

text: Ohjelmaan kuului yhdeksän kilpailuviikonloppua sekä Holmenkollenilla, Norjassa järjestetyt maailmanmestaruuskilpailut. Oberhofin kilpailuviikonloppu siirrettiin lumenpuutteen vuoksi Ruhpoldingiin.


title: Moi moi vain

text: Moi moi vain on suomalainen käännösiskelmä vuodelta 1976. Laulun alkuperäinen englanninkielinen nimi on ”Take Me High”, ja sen esitti Shocking Blue -yhtyeestä tunnettu Mariska Veres. Suomenkieliset sanat olivat Arto Johanssonin käsialaa. Sovituksesta vastasi Kalervo "Kassu" Halonen ja suomeksi sen esitti ensimmäisenä Taiska. Kappale ilmestyi Decca-levymerkin singlejulkaisuna, jonka A-puolella oli kappale ”Hetki tää”.


title: Moi moi vain

text: Kappale on ilmestynyt myös muun muassa Fazer-Finnlevyn julkaisemalla Taiskan kokoelmalevyllä "20 Suosikkia – Mombasa" sekä "Finnhits 5" -kokoelmalla. Vuonna 1995 Marita Taavitsainen teki myös kappaleesta oman tulkintansa, joka löytyy muun muassa hänen "Kesä hengittää" -levyltään.


title: Juho Markkanen

text: Juho Markkanen (s. 1981) on suomalainen muusikko ja näyttelijä. Hän on valmistunut teatteritaiteen maisteriksi Nätystä vuonna 2009. Hän toimii näyttelijän töiden lisäksi myös vuonna 1997 perustetun Järjestyshäiriö-yhtyeen kitaristina ja solistina. Näyttelijänä hän on tullut tutuksi muun muassa rooleistaan televisiosarjoissa "Helsingin herra" ja "Mun ainoot 30 minsaa".


title: Juho Markkanen

text: Markkanen on säveltänyt suurimman osan Järjestyshäiriön kappaleista sekä sanoittanut osan niistä.


title: Juho Markkanen

text: Näyttelijä Miina Maasola oli Markkasen pikkuserkku.


title: Härjänvatsa

text: Härjänvatsa on kylä Karjalohjalla Lohjalla Lohjanjärven luoteisrannalla. Sen lähimpiä naapurikyliä ovat Karjalohjan Lohjantaipale lännessä, Karjalohjan Makkarjoki ja Mustlahti sekä Sammatin Lohilampi, Kiikala ja Niemi pohjoisessa ja Sammatin Kaukola ja Karstu idässä.


title: Amore Libero

text: Amore Libero () on italialainen eroottinen draama vuodelta 1974. Elokuva itsessään on mitäänsanomaton 70-luvun pienen budjetin eroottinen elokuva joka ei edes päässyt Italian ulkopuolella teatterilevitykseen.


title: Amore Libero

text: Merkitykselliseksi elokuvan tekee se, että kyseessä on myöhemmin Black Emmanuellena tunnetuksi tulleen Laura Gemserin ensimmäinen elokuvarooli ja että elokuvan soundtrackilta löytyvä Fabio Frizzin säveltämä kappale "Ibo Lelè" tuli pari vuotta myöhemmin sangen tunnetuksi Taiskan esittämänä suomenkielisenä versiona nimellä ”Mombasa”. Tämän kappaleen myötä syntyy puolestaan linkki vuoden 2002 kotimaiseen elokuvaan "Menolippu Mombasaan".


title: Macroscelides micus

text: Macroscelides micus on pieni hyppypäästäisiin kuuluva nisäkäslaji, jota on tavattu Länsi-Afrikassa Namibiassa. Se on ulkonäöltään kuin pitkänenäinen hiiri, mutta sillä on isojen nisäkkäiden elintavat. Se ei kaivaudu onkaloihin, se synnyttää poikasia, jotka pystyvät liikkumaan heti, ja se syö hyönteisiä pitkällä kuonolla kuin muurahaiskarhu.


title: Macroscelides micus

text: Laji tavattiin ensi kerran vuonna 2014, jolloin se nimettiin tieteellisellä nimellä. Sen turkki on punainen sopeutumana ympäristön vulkaanisiin kiviin. Sen pituus on 19 senttimetriä häntineen, ja se painaa alle 30 grammaa.


title: Jaco Van Dormael

text: Jaco Van Dormael (s. 9. helmikuuta 1957 Ixelles) on belgialainen elokuvaohjaaja ja -käsikirjoittaja sekä näytelmäkirjailija. Hänen monitasoiset elokuvansa tunnetaan erityisesti lasten ja nuorten sekä psyykkisesti ja fyysisesti vammautuneiden henkilöiden kunnioittavasta ja empaattisesta käsittelystä.


title: Jaco Van Dormael

text: Van Dormael vietti lapsuutensa Saksassa ja opiskeli Brysselin INSAS-elokuva- ja teatterikorkeakoulussa ja Pariisin Louis Lumière -instituutissa. Ennen elokuvaopintojaan hän työskenteli muun muassa klovnina sirkuksessa ja ohjasi lastennäytelmiä belgialaisille teattereille.


title: Jaco Van Dormael

text: Hänen ensimmäinen pitkä näytelmäelokuvansa "Toto, sankari" (1991) on tarina miehestä, joka uskoo elämänsä menneen myttyyn kun hän vaihtui toiseen vauvaan synnytyslaitoksella. Dormaelin kymmenen vuotta valmistelema elokuva nousi kohtuullisen suureksi teatterimenestykseksi ja sai Cannesin elokuvajuhlien Kultainen kamera -esikoisohjauspalkinnon. Viisi vuotta myöhemmin hänen elokuvansa "Kahdeksas päivä" (1996) tuotti pääosien esittäjille Daniel Auteuilille ja Pascal Duquennelle Cannesissa yhteisen parhaan näyttelijän palkinnon. Van Dormaelin kolmas pitkä elokuva, englanninkielinen tieteiselokuva "Mr. Nobody" (2009, pääosassa Jared Leto) sai kuusi Magritte-palkintoa, mukaan lukien parhaan elokuvan ja parhaan ohjauksen palkinnot.


title: Avatar: Music from the Motion Picture

text: Avatar: Music from the Motion Picture on yhdysvaltalaisen scifielokuva Avatarin soundtrackalbumi, joka julkaistiin maailmanlaajuisesti 15. joulukuuta 2009. Sen on säveltänyt James Horner.


title: Avatar: Music from the Motion Picture

text: Englantilainen laulaja Leona Lewis lauloi elokuvan tunnuskappaleen, "I See You". Kappale oli ehdolla vuonna 2010 parhaaksi kappaleeksi Golden Globe-gaalassa.


title: Aaron Gordon

text: Aaron Addison Gordon (s. 16. syyskuuta 1995 San José) on yhdysvaltalainen koripalloilija, joka on edustanut vuodesta 2014 lähtien Orlando Magicin NBA-joukkuetta.


title: Aaron Gordon

text: Gordon kasvoi koripalloilijaperheessä, sillä hänen isänsä ja kaksi sisartaan olivat pelanneet myös yliopistokoripalloa. Hän pelasi lukiokoripalloa Archbishop Mitty High Schoolin joukkueessa, jossa hänet valittiin muun muassa McDonald's All-American -tähdistöottelun arvokkaimmaksi pelaajaksi sekä Yhdysvaltain koripalloliiton toimesta vuoden 2013 mieskoripalloilijaksi. Lisäksi hän johdatti koulunsa kahdesti osavaltion mestariksi vuosina 2011 ja 2012. Lukiossa hän saattoi pelata pallon kanssa enemmän ja pelasi point forwardin pelipaikalla.


title: Aaron Gordon

text: Yliopistotasolle Gordon siirtyi pelaamaan kaudeksi 2013–2014 Arizonan yliopistoon, jossa hän teki 12,4 pistettä sekä otti 8,0 levypalloa ottelua kohden. Kauden päätteeksi hänet valittiin konferenssin ykköstähdistöjoukkueeseen. Gordon osallistui kesällä 2014 NBA:n vuoden varaustilaisuuteen, jossa Orlando Magic varasi hänet koko tilaisuuden neljäntenä pelaajana.


title: Peter Woodward

text: Peter Woodward (s. 24. tammikuuta 1956 Lontoo) on englantilainen näyttelijä. Hän on esiintynyt muun muassa televisiosarjoissa "Crusade" – jossa esitti Galenia – sekä "Sense and Sensibility" ja "Siskoni on noita". Hänellä on ollut roolit myös elokuvissa "Patriot", "" ja "".


title: Peter Woodward

text: Woodward kuuluu tunnettuun näyttelijäperheeseen. Hänen isänsä Edward Woodward, veljensä Tim Woodward ja sisarensa Sarah Woodward ovat kotimaassaan erittäin tunnettuja näyttelijöitä. Heidän laillaan myös Peter Woodward on valmistunut Royal Academy of Dramatic Artista (RADA). Teatterikoulun jälkeen Woodward oli jonkin aikaa mukana myös Royal Shakespeare Companyn toiminnassa.


title: CONMEBOL:n karsinnat jalkapallon maailmanmestaruuskilpailuihin 2002

text: Vuoden 2002 jalkapallon MM-kilpailujen karsintoihin osallistui Etelä-Amerikan maanosaliitosta CONMEBOL:stä kaikki liiton 10 maata, jotka pelasivat alueen neljästä MM-kisojen kiintiöpaikasta, sekä yhdestä jaetusta kisapaikasta Oseanian liiton OFC:n kanssa. Karsinnoissa pelattiin kaksinkertainen sarja; sarjan neljä parasta selviytyivät MM-lopputurnaukseen ja viides karsi kisapaikasta OFC:n karsintojen voittajan kanssa.


text: Etelä-Amerikan maista MM-kisoihin selviytyivät Argentiina, Ecuador, Brasilia ja Paraguay, sekä liittojen välisen karsintaottelun voittanut Uruguay.


text: Uruguay selviytyi vuoden 2002 MM-kilpailuihin.


title: Syed Kamall

text: Syed Kamall (s. 15. helmikuuta 1967 Lontoo) on brittiläinen konservatiivipuolueen poliitikko, joka on ollut Euroopan parlamentin jäsen vuodesta 2005 lähtien ja johtanut Euroopan konservatiivien ja reformistien ryhmää (ECR) vuodesta 2014.


title: Syed Kamall

text: Syed Kamall syntyi Lontoossa vuonna 1967. Hänen isänsä oli rautatietyöntekijä ja linja-autonkuljettaja, joka oli muuttanut Britanniaan Guyanasta 1950-luvulta. Tämän isä oli muuttanut Guyanaan Intiasta vuonna 1900.


title: Syed Kamall

text: Kamall valmistui sähköinsinööriksi (B.Eng.) Liverpoolissa vuonna 1988. Seuraavana vuonna hän valmistui kauppatieteiden maisteriksi (M.Sc Econ.) London School of Economicsista. Vuonna 2004 hän väitteli filosofian tohtoriksi (PhD) organisaatiomuutoksista City University Londonista.


title: Syed Kamall

text: Vuosina 1989–1991 Kamall työskenteli National Westminster Bankin ulkomaanosastolla liiketaloudellisena järjestelmäanalyytikkona. Hän oli liikkeenjohdon tutkija Bathin yliopiston School of Managementissä vuosina 1994–1996 ja Leedsin yliopiston Business Schoolissa vuosina 1996–1997. Kamall toimi Omega Partnersin apulaisjohtajana ja konsulttina vuosina 1997–2001 ja SSK Consulting -yrityksen konsulttina vuosina 2001–2005. Vuodesta 2004 hän on ollut Leedsin yliopiston Business Schoolin vieraileva luennoitsija.


title: Syed Kamall

text: Syed Kamall liittyi konservatiivipuolueeseen vuonna 1987. Hänen ensimmäisen ehdokkuutensa vaaleissa oli vuonna 1994, kun hän asui Bathissa ja asettui ehdolle paikalliseen valtuustoon. Hän oli ehdolla uudestaan seuraavana vuonna, mutta ei tullut kummallakaan kerralla valituksi. Hänen seuraava ehdokkuutensa oli Lontoon kaupunginvaltuustoon vuonna 2000. Hän oli ehdolla City and Eastin vaalipiiristä, jossa hän sai 19 266 ääntä eli 19,50 prosenttia annetuista äänistä. Hän ei tullut valituksi, vaan enemmistön vaalipiirin äänistä, noin 46 prosenttia, sai työväenpuolueen John Biggs. Kamall ei tullut valituksi myöskään ollessaan konservatiivien ehdokas West Hamin vaalipiirissä vuoden 2001 parlamenttivaaleissa. West Hamin vaalipiirin paikkaa pidettiin etukäteen varmana työväenpuolueen voittona. Kamall sai 4 804 ääntä eli 16,4 prosenttia vaalipiirissä annetuista äänistä. Parlamenttiin valittiin työväenpuolueen Tony Banks, joka sai noin 70 prosenttia äänistä.


title: Syed Kamall

text: Vuoden 2004 europarlamenttivaaleissa Kamall tuli valituksi varasijalle ja vuonna 2005 hän nousi Euroopan parlamenttiin, kun europarlamentaarikkona toiminut Theresa Villiers valittiin Britannian parlamenttiin. Kamall valittiin jatkokaudelle vuosien 2009 ja 2014 vaaleissa. Vuosina 2005–2009 hän kuului Euroopan kansanpuolueen (kristillisdemokraatit) ja Euroopan demokraattien ryhmään (EPP-ED). Vuodesta 2009 Kamall on ollut ECR-ryhmässä. Hän oli ECR:n työvaliokunnan jäsen 2013–2014 ja nousi heinäkuussa 2014 ryhmän puheenjohtajaksi.


title: Syed Kamall

text: Europarlamentissa Kamall toimi parlamentin perussopimus-, työjärjestys- ja toimielinasioiden valiokunnan varapuheenjohtajana vuosina 2009–2011. Vuonna 2014 alkaneella kaudella hän on ympäristö-, kansanterveys- ja elintarvikkeiden turvallisuusvaliokunnan jäsen.


title: Syed Kamall

text: Kamall on kertonut, että aikoo vielä pyrkiä Britannian parlamenttiin.


title: Syed Kamall

text: Kamall oli konservatiivipuolueen Vauxhallin vaalipiirin Stockwellin yhdistyksen puheenjohtaja 1991–2004. Hän on Bathin konservatiiviyhdistyksen kunniasihteeri.


title: Syed Kamall

text: Syed Kamall asuu Lontoossa, Kingston upon Thamesin Surbitonissa. Hän on muslimi.


title: Pont des Arts

text: Pont des Arts on Pariisissa oleva Seinen ylittävä kävelysilta. Teräksestä valmistettu silta valmistui vuonna 1984. Se rakennettiin samalla paikalla sijainneen vuonna 1803 valmistuneen valurautaisen sillan paikalle, josta osa romahti vuonna 1979 proomun törmätessä siihen. Silta oli jo aiemmin ollut käyttökiellossa romahdusvaaran takia, ja se purettiin vuonna 1980. Uudessa sillassa on yksi kaari vähemmän kuin edeltäjässään.


title: Pont des Arts

text: Vuonna 2014 silta oli jälleen romahdusvaarassa. Pont des Arts on ollut suosittu silta kiinnittää lemmenlukkoja. Lukkoja on kiinnitetty sillan kaiteisiin vuodesta 2008 lähtien, ja vuonna 2014 niitä arvioitiin olevan 700 000 kappaletta. Lukkojen massaksi arvioitiin 40 tonnia. Osa sillan kaiteista romahti lukkojen painosta, ja koko sillan arveltiin olevan vaarassa romahtaa.


title: Toinen varoitus

text: Toinen varoitus on Timo Rautiainen & Neljäs Sektori -yhtyeen toinen studioalbumi. Se julkaistiin 8. elokuuta 2014 sekä CD-, että LP -versiona. Albumilta on julkaistu ennakkoon kaksi singleä, ”Synkkien puolue” ja ”Oma arkipyhä”.


title: Toinen varoitus

text: Albumi debytoi Suomen virallisen listan toisella sijalla.


title: Alex Lehtinen

text: Alex Fredrik Eliel Lehtinen (s. 9. huhtikuuta 1996 Helsinki) on suomalainen jalkapalloilija. Hän on pelipaikaltaan vasen laitapuolustaja.


title: Alex Lehtinen

text: Lehtinen siirtyi Hongasta HJK:iin kauden 2011 päätteeksi. Ensimmäisellä HJK-kaudellaan hän pelasi vielä pääosin A-junioreissa, mutta nousi myös seuran Kakkosta pelaavaan kakkosjoukkueeseen Klubi 04:ään. Kaudella 2013 Lehtinen pelasi jo enimmäkseen Klubi 04:ssä. HJK:n edustusjoukkueessa hän pelasi ensimmäisen Veikkausliigan ottelunsa heti kauden 2014 avauskierroksella 12. huhtikuuta kotikentällä Kuopion Palloseuraa vastaan tultuaan vaihdosta Veli Lammen tilalle 81. peliminuutilla.


title: Alex Lehtinen

text: Syyskuussa 2015 Lehtinen palasi Honkaan loppukauden kattavalla sopimuksella.


title: Alex Lehtinen

text: Lehtisellä on kaksoiskansalaisuus. Hänen isänsä on entinen jalkapalloilija Kalle Lehtinen ja äiti sveitsiläinen, jonka tämä tapasi pelatessaan vuosina 1989–1990 sveitsiläisessä FC Locarnossa. Alex Lehtinen on edustanut poikamaajoukkuetasolla sekä Suomea että Sveitsiä.


title: UEFA:n karsinnat jalkapallon maailmanmestaruuskilpailuihin 2002

text: Vuoden 2002 jalkapallon MM-kilpailujen karsintoihin osallistui Euroopan maanosaliitosta UEFA:sta 51 maata, jotka pelasivat maanosan 15:stä MM-kisojen kiintiöpaikasta, sekä yhdestä jaetusta paikasta Aasian kanssa.


text: Karsinnoissa joukkueet arvottiin yhdeksään lohkoon. Lohkoissa pelattiin kaksinkertainen sarja, lohkovoittajat selviytyivät MM-kisoihin ja toiseksi sijoittuneet pelasivat keskenään kaksoisottelut pääsystä MM-kisoihin.


text: Saksa, Slovenia, Belgia ja Turkki selviytyivät vuoden 2002 MM-kilpailuihin.


text: Irlanti selviytyi vuoden 2002 MM-kilpailuihin.


title: Pahuksenmoiset pirskeet

text: Pahuksenmoiset pirskeet ("The Party") on Blake Edwardsin ohjaama yhdysvaltalainen komediaelokuva vuodelta 1968. Siinä Peter Sellers esittää kömpelöä intialaista näyttelijää, kävelevää katastrofia joka aiheuttaa kaaosta elokuvansa tuottajan järjestämillä illalliskutsuilla.


title: Pahuksenmoiset pirskeet

text: Elokuva etenee sketsimäisestä tilanteesta toiseen paljolti Sellersin mykän fyysisen komedian ja improvisaation varassa. Blake Edwards on sanonut, ettei koskaan ole filmannut pitkää elokuvaa yhtä lyhyen käsikirjoituksen (63 sivua) pohjalta. "Pahuksenmoiset pirskeet" oli Sellersin ja Edwardsin ainoa yhteistyö Vaaleanpunainen pantteri -elokuvien lisäksi. Elokuvan musiikin teki pantteriteeman säveltäjä Henry Mancini.


title: Pahuksenmoiset pirskeet

text: Elokuva perustuu eräänlaiseen ”norsu posliinikaupassa” -ideaan, jossa länsimaiden tapoja tuntematon, elokuvatuotannosta potkut saanut intialaisnäyttelijä Hrundi V. Bakshi käsittää asioita jatkuvasti väärin ja käyttäytyy omituisesti.


title: Pahuksenmoiset pirskeet

text: Jacques Tatin elokuvista vaikutteita ammentaneesta "Pahuksenmoisista pirskeistä" on tullut yksi komediaelokuvien kulttiklassikoista, ja sitä pidetään yhtenä kokeellisimmista Hollywood-filmeistä ja yhtenä parhaista Peter Sellersin roolisuorituksista.


title: Pahuksenmoiset pirskeet

text: Vuonna 2017 BBC:n äänestyksessä 253 eri puolilta maailmaa olevaa elokuvakriitikkoa valitsi "Pahuksenmoiset pirskeet" kaikkien aikojen sadan parhaan komedian listalle.


title: Maailma vailla loppua (minisarja)

text: Maailma vailla loppua () on kahdeksanosainen minisarja, jonka ensimmäinen jakso esitettiin 4. syyskuuta 2012. Sarja perustuu Ken Follettin samannimiseen romaaniin, ja se on jatko-osa minisarjalle "Taivaan pilarit" (2010). Sarjan ohjasi Michael Caton-Jones, ja sen pääosia näyttelevät Cynthia Nixon, Miranda Richardson, Ben Chaplin, Peter Firth, Charlotte Riley ja Tom Weston-Jones.


title: Maailma vailla loppua (minisarja)

text: Suomessa sarjaa esitettiin Yle TV1:llä tiistaisin 9. heinäkuuta – 27. elokuuta 2013. Sarja lähettiin uusintana Yle TV1:llä perjantaisin 17. heinäkuuta – 4. syyskuuta 2015.


title: Frank (elokuva)

text: Frank on vuonna 2014 ensi-iltansa saanut Lenny Abrahamsonin ohjaama draamakomediaelokuva. Sen pääosissa ovat Michael Fassbender, Domhnall Gleeson, Maggie Gyllenhaal ja Scoot McNairy. Se sai ensi-iltansa Sundancen elokuvajuhlilla 17. tammikuuta 2014.


title: Frank (elokuva)

text: Elokuva pohjautuu muusiikko ja koomikko Chris Sieveyn luomaan Frank Sidebottom -hahmoon, jonka yhtyeessä elokuvan käsikirjoittaja Jon Ronson soitti 1980-luvulla.


title: Frank (elokuva)

text: Rotten Tomatoes -sivuston mukaan 151 arvostelun perusteella laskettuna kriitikoiden arvosteluista 91 prosenttia oli positiivisia.


title: Inherent Vice

text: Inherent Vice on vuonna 2014 ensi-iltansa saanut Paul Thomas Andersonin ohjaama ja käsikirjoittama rikosdraamaelokuva. Se perustuu Thomas Pynchonin samannimiseen romaaniin vuodelta 2009. Elokuvan ensi-ilta oli Yhdysvalloissa 12. joulukuuta 2014.


title: Inherent Vice

text: Vuonna 2016 "Inherent Vice" äänestettiin BBC:n kyselyssä tämän vuosisadan 100 parhaan elokuvan joukkoon. Vastaajina oli 177 elokuva-asiantuntijaa eri puolilta maailmaa.


title: Martin Outram

text: Martin Outram on brittiläinen alttoviulisti. Hän on esiintynyt muun muassa Maggini Quartetin jäsenenä ja Britten Sinfonian ensimmäisenä alttoviulistina. Hän esiintyy usein myös solistina. Hän teki Royal Festival Hall -debyyttinsä solistina vuonna 1992. Outram on esittänyt muiden muassa Mozartin, Benjamin Brittenin, Peter Maxwell Daviesin, Elizabeth Maconchyn, William Waltonin, Lars-Erik Larssonin, York Bowenin ja Arnold Baxin sävellyksiä.


title: Martin Outram

text: Outram opiskeli Cambridgen yliopistossa ja Royal Academy of Musicissä. Hän on Royal Academy of Musicin "Fellow"; hän on toiminut siellä professorina vuodesta 1984. Hän on myös Canterbury Christ Church Universityn ja Brunelin yliopiston "Honorary Fellow". Outramin instrumentti on Henricus Catenarin Torinossa vuonna 1680 rakentama alttoviulu.


title: Martin Outram

text: Outram on soittanut kymmenillä levytyksillä. Hän on voittanut lukuisia merkittäviä palkintoja, kuten Gramophone Awardin ja Diapason d'Orin. Vuonna 2009 hän voitti Royal Philharmonic Societyn kamarimusiikkipalkinnon Britten Sinfonian solistien jäsenenä.


title: Michael Dal Colle

text: Michael Dal Colle (s. 20. kesäkuuta 1996 Richmond Hill, Ontario, Kanada) on kanadalainen jääkiekkoilija, joka pelaa AHL-joukkue Bridgeport Sound Tigersissa. Dal Collella on tulokassopimus NHL-joukkue New York Islandersin kanssa, joka varasi hänet ensimmäisellä kierroksella viidentenä pelaajana . Dal Colle on pelipaikaltaan vasen laitahyökkääjä, mutta hän osaa pelata myös keskellä. Dal Collen vahvuuksiin kuuluu laukaus, pelintekeminen, hyökkäyspään pelaaminen, koko, kädet, rauhallisuus ja kahden suunnan pelaaminen. Hänellä on kuitenkin kehitettävää fysiikassa, voimassa, kulmaväännöissä ja luisteluvoimassa.


title: Michael Dal Colle

text: Dal Collen kasvattajaseura on Vaughan Kings. Hänet palkittiin OHF Peewee AAA:n parhaana hyökkääjänä vuonna 2009. Kausina 2010–2011 Dal Colle toimi Kingsin kapteenina. Kaudella 2011–2012 hän pelasi myös OJHL-joukkue St. Michael's Buzzersissa ja The Hill Academy Varsityn high school -joukkueessa.


title: Michael Dal Colle

text: Oshawa Generals varasi Dal Collen OHL:n varaustilaisuuden seitsemäntenä pelaajana vuonna 2012. Hän siirtyi joukkueeseen kaudeksi 2012–2013, joka toi Dal Collelle 63 runkosarjaottelussa tehot 15+33=48 ja yhdeksässä playoff-ottelussa tehot 2+3=5. Hänet valittiin kauden päätteeksi OHL:n tulokkaiden ensimmäiseen tähdistökentälliseen. Kaudella 2013–2014 Dal Colle voitti Generalsin sisäisen piste- ja syöttöpörssin tehoilla 39+56=95, kuten myös kevään 2014 pudotuspeleissä tehoilla 8+12=20. Hän jakoi koko OHL:n runkosarjan pistepörssin viidennen sijan Barrie Coltsin Andreas Athanasioun kanssa. Dal Colle valittiin kauden päätteeksi liigan toiseen tähdistökentälliseen. Hän pelasi kauden aikana myös CHL Top Prospects Gamessa.


title: Michael Dal Colle

text: New York Islanders varasi Dal Collen koko NHL:n varaustilaisuuden viidentenä pelaajana kesällä . Saman vuoden syyskuussa hän teki kolmivuotisen tulokassopimuksen joukkueen kanssa. Dal Colle nousi kaudella 2014–2015 Generalsin varakapteeniksi ja ylsi joukkueen sisäisen piste-, maali- ja syöttöpörssin voittoon tehoilla 42+51=93. Hän jakoi OHL:n maalipörssin yhdeksännen sijan Saginaw Spiritin Dylan Sadowyn kanssa. Kevään 2015 pudotuspeleissä Dal Colle oli Generalsin paras pistemies ja syöttäjä tehoilla 7+18=25. Hän voitti kauden päätteeksi OHL:n mestaruuden, J. Ross Robertson Cupin ja valittiin liigan kolmanteen tähdistökentälliseen. Memorial Cupissa Dal Colle jakoi Generalsin sisäisen pistepörssin voiton Tobias Lindbergin kanssa tehoilla 2+3=5. Hänet valittiin turnauksen tähdistökentälliseen.


title: Michael Dal Colle

text: Kaudella 2015–2016 Dal Colle nousi Generalsin kapteeniksi. Hän johti 16 syöttöpisteellään joukkueen sisäistä syöttöpörssiä Anthony Cirellin kanssa, kunnes Generals kauppasi Dal Collen vuodenvaihteessa Kingston Frontenacsiin vaihdossa Robbie Burtiin sekä kesän 2017 toisen, kesän 2018 kolmannen, kesän 2019 toisen ja kesän 2022 kolmannen kierroksen varausvuoroon. Frontecasissa hän oli joukkueen kolmanneksi eniten pisteitä tehnyt pelaaja, vaikka pelasi joukkueessa vain 30 ottelua. Hän teki niissä 55 pistettä.


title: Michael Dal Colle

text: OHL-kauden jälkeen Dal Colle pääsi pelaamaan myös ensimmäisiin ammattilaisotteluihinsa, kun hän edusti kuuden ottelun ajan Islandersin farmijoukkuetta Bridgeport Sound Tigersiia.


title: Michael Dal Colle

text: Dal Colle pelasi alle 18-vuotiaiden Ivan Hlinkan muistoturnauksessa vuonna 2013, jolloin hän voitti kultaa. Hän edusti myös Canada Ontarion joukkuetta World U-17 Hockey Challengessa vuonna 2013.


title: Janne Paukkonen

text: Janne Paukkonen (s. 16. tammikuuta 1995 Espoo) on suomalainen jalkapalloilija. Hän on pelipaikaltaan hyökkääjä.


title: Janne Paukkonen

text: Paukkonen on FC Hongan kasvatti. Hän nousi Kakkosta pelaavaan reservijoukkueeseen Pallohonkaan kaudeksi 2011. Edustusjoukkueessa Paukkonen pelasi ensimmäiset viralliset ottelunsa Liigacupissa 2013. Veikkausliigassa hän teki ensiesiintymisensä 6. huhtikuuta 2014 Hongan kohdatessa vierasottelussa Myllykosken Pallo -47:n. Paukkonen oli avauskokoonpanossa MYPA:n 4–3-voittoon päättyneessä ottelussa.


title: SBC Levi

text: SBC Levi on pohjoissuomalainen, vuonna 2000 Kittilässä perustettu, nykyään Kittilä-Rovaniemi-akselilla toimiva salibandyseura.


title: SBC Levi

text: Seuran miesten edustusjoukkue pelaa kaudella 2018-2019 Pohjois-Suomen miesten 4. divisioonassa ja naisten edustusjoukkue Pohjois-Suomen naisten 2. divisioonassa. Miesten kakkosjoukkue SBC Levi II sekä miesten kolmosjoukkue SBC Levi III pelaavat Pohjois-Suomen miesten 5. divisioonassa ja naisten kakkosjoukkue SBC Levi N2 naisten 3. divisioonassa. Lisäksi seuralla on juniorijoukkueet poikien ikäluokissa C-D-E-F-G sekä tyttöjoukkueet ikäluokissa D-F. Junioripuolella toimii myös kerhoryhmiä sekä perhesähly.


title: SBC Levi

text: Seuran joukkueista kaksi aikuisjoukkuetta (miehet II sekä naiset I) sekä koko junioritoiminta, yhteensä noin 190 jäsentä, ovat Kittilässä. Kolme aikuisjoukkuetta (miehet I, miehet III ja naiset II), yhteensä noin 60 jäsentä, harjoittelevat ja pelaavat puolestaan Rovaniemellä. Tämä mahdollistaa kuntarajat ylittävän yhteistyön seuran sisällä.


title: SBC Levi

text: Suomen Salibandyliiton tammikuussa 2018 julkaiseman tilaston mukaan SBC Levi on lisenssien määrissä mitattuna Pohjois-Suomen alueen 8. suurin salibandyseura. Seurassa on lisenssipelaajia noin 200, ja määrä on kasvanut vuosi vuodelta. Lisenssipelaajien ikäjakauma on noin kolmannes aikuisia ja kaksi kolmannesta junioripelaajia.


title: SBC Levi

text: Seuran sarvipäisen logon on suunnitellut Markus Ylikoski/Duct Tape Solutions. Logo otettiin käyttöön vuonna 2010.


title: SBC Levi

text: Seuran virallisen kotipeliasun väri on sininen (paita, shortsit ja sukat) ja vieraspeliasun valko-sininen (paita valkoinen, shortsit ja sukat siniset). Verryttelyasun päävärit ovat puolestaan sininen ja musta. Seuralla on voimassa oleva yhteistyösopimus maailman johtavan urheiluvälinevalmistajan Adidaksen kanssa.


title: SBC Levi

text: Seuran kotihallina toimii marraskuusta 2014 alkaen Kittilän urheiluhalli osoitteessa Havutie 6, 99100 Kittilä. Alustana on Taraflex-matto ja halliin mahtuu täysimittainen salibandykaukalo (40m x 20m). Hallin katsomokapasiteetti on noin 300.


title: Alex Tuch

text: Alex Daniel Tuch (s. 10. toukokuuta 1996 Baldwinsville, New York, Yhdysvallat) on yhdysvaltalainen jääkiekkoilija, joka pelaa NHL-joukkue Vegas Golden Knightsin organisaatiossa. Hän on pelipaikaltaan oikea laitahyökkääjä, mutta osaa pelata myös keskellä. Isokokoinen Tuch on pelityyliltään voimahyökkääjä. Hän laukoo oikealta.


title: Alex Tuch

text: Tuch pelasi kauden 2011–2012 EmJHL-junioriliigan Syracuse Jr. Starsissa ja hän voitti koko liigan pistepörssin tehoilla 44+57=101. OHL-joukkue Guelph Storm varasi Tuchin 94. pelaajana kesällä 2012. Hän ei kuitenkaan koskaan siirtynyt CHL:ään, jotta Tuch voisi pelata Yhdysvaltain yliopistosarjoissa. Hän vietti vuodet 2012–2014 Yhdysvaltain maajoukkueen kehitysohjelman mukana pelaten mm. USHL-junioriliigaa. Kaudella 2013–2014 Tuch pelasi CCM/USA Hockey All-American Prospects Gamessa. Hänet palkittiin kauden päätteeksi USHL Scholar-Athlete Awardilla.


title: Alex Tuch

text: Minnesota Wild varasi Tuchin ensimmäisellä kierroksella 18. pelaajana . Kaudeksi 2014–2015 hän siirtyi Boston Collegen yliopistojoukkueeseen. Tuch oli joukkueen paras pistemies tehoilla 14+14=28 ja hänet valittiin kauden päätteeksi Hockey Eastin tulokkaiden tähdistökentälliseen.


title: Alex Tuch

text: Huhtikuussa 2016 Tuch teki kolmivuotisen tulokassopimuksen Minnesota Wildin kanssa.


title: Alex Tuch

text: Tuch pelasi alle 20-vuotiaiden MM-kilpailuissa vuonna 2015 sekä alle 18-vuotiaiden MM-kilpailuissa vuonna 2014, jolloin hän voitti maailmanmestaruuden. Hän pelasi myös World U-17 Hockey Challengessa vuonna 2013, jolloin Tuch voitti pronssia.


title: Työväenlehti

text: Työväenlehdiksi kutsutaan Suomessa poliittisia tai aatteellisia sanomalehtiä, jotka ovat läheisesti sidoksissa työväenliikkeeseen, vasemmistopuolueisiin tai ammattiyhdistysliikkeeseen.


title: Työväenlehti

text: Nykyään Suomessa ilmestyviksi työväenlehdiksi lasketaan neljä Suomen Sosialidemokraattisen Puolueen ja kolme Vasemmistoliiton kannattajana toimivaa sanomalehteä sekä kaksi kommunistista lehteä ja sitoutumaton ruotsinkielinen Ny Tid. Lisäksi Suomessa ilmestyy muutamia pelkästään verkossa julkaistavia lehtiä.


title: Työväenlehti

text: Useat ammattiliitot sekä ammattiosastot myöntävät jäsenilleen lehtiedun, josta käytetään myös nimitystä "työväenlehtiseteli". Se tarkoittaa alennusta työväenlehden tilauksesta ja voi olla joko suoraan euromääräinen tai tietty prosenttiosuus lehden tilaushinnasta. Kaikki liitot ja ammattiosastot eivät kuitenkaan myönnä lehtietua kaikille työväenlehdille.


title: Työväenlehti

text: Työväenlehtipäivää on Suomessa vietetty maaliskuun ensimmäisenä perjantaina vuodesta 1973 lähtien. Kyseinen päivä valittiin ensimmäisen Työmies-lehden numeron vuonna 1895 tapahtuneen ilmestymisen johdosta. Työväenlehtipäivän alkuperäisenä tarkoituksena oli korostaa työväenliikkeen omien sanomalehtien merkitystä.


title: Työväenlehti

text: Ensimmäiset työväenlehdet syntyivät 1800-luvun lopussa, kun työväenliike halusi vanha- ja nuorsuomalaisten puoluelehtien tavoin levittää omaa aatettaan sanomalehtien välityksellä. Työväenlehdet olivat nimensä mukaisesti alun perin suunnattu juuri työväestölle sekä muille alimmille yhteiskuntaluokille. Ne tukivat työväenliikkeen tavoitteita muun muassa parempien työolojen ja palkkauksen sekä lyhyemmän työajan puolesta. Suomen ensimmäinen työläisille suunnattu sanomalehti oli Vaasassa julkaistu Suupohjan Työmies, joka perustettiin vuonna 1883. Se edusti kuitenkin wrightiläisen työväenliikkeen oikeistolaista suuntausta, joten ensimmäisenä varsinaisena työväenlehtenä pidetään maaliskuussa 1895 ilmestymisensä aloittanutta Työmiestä, joka on nykyisen Demokraatin ensimmäinen edeltäjä. 1800- ja 1900-lukujen vaihteessa työväenlehtiä alkoi ilmestymään eri puolilla maata, mutta varsinaisesti niiden määrä kääntyi jyrkkään kasvuun vasta suurlakkovuoden 1905 jälkeen. Varhaisimmat työväenlehdet olivat sidoksissa vuonna 1899 perustettuun sosialidemokraattiseen puolueeseen ja myös osittain sen omistamia. Sortovuosien sensuurista ja lehtien lakkauttamisesta ne selvisivät paremmin kuin nuor- ja vanhasuomalaiset sanomalehdet, johtuen maltillisemmasta Venäjä-kirjoittelustaan.


title: Työväenlehti

text: Suomen itsenäistymiseen mennessä sosiaalidemokraattisia työväenlehtiä ilmestyi jo lähes kaikissa kaupungeissa, niin että ne alkoivat kilpailemaan myös keskenään. Myös ruotsinkielisillä oli omat työväenlehtensä ja niitä julkaisivat myös Pohjois-Amerikan suomalaissiirtolaiset. Kanadan- ja amerikansuomalaisen työväenliikkeen parissa sanomalehtien julkaisu oli 1900-luvun alkuvuosikymmeninä erittäin vilkasta. Niihin kirjoittivat paikallisten työväenliikkeen aktiivien lisäksi myös useat suomalaiset sosialistit, jotka olivat poliittisista syistä joutuneet väliaikaisesti jättämään kotimaansa.


title: Työväenlehti

text: Sisällissodan myötä sosiaalidemokraattinen puolue ja koko suomalainen työväenliike jakautui kahtia maltillisempiin sosiaalidemokraatteihin sekä radikaaleihin kommunisteihin. Sosiaalidemokraattien julkaisemat lehdet olivat aluksi sangen maltillisia ja arvostelivat sisällissodan voittaneiden valkoisten lisäksi myös Venäjällä vallan ottaneita bolševikkejä. Lehtien julkaiseminen vapautui vuonna 1919 voimaan tulleen painovapauslain myötä, joka salli sanomalehtipainojen perustamisen myös kaupunkien ulkopuolelle. Yleensä paikkakunnan johtava lehti oli kuitenkin porvarillinen, jonka johdosta sosiaalidemokraattien sanomalehdet olivat koko 1920–1930-lukujen ajan taloudellisesti ahtaalla. Vaikka useat lehdet olivat pahoissa taloudellisissa vaikeuksissa, niitä yleensä julkaistiin tappioista huolimatta niin pitkään kuin rahaa riitti. Sisällissodan jälkeen työväenlehtien omistuspohja oli myös muuttunut niin, että niiden siteen sosiaalidemokraattiseen puolueeseen olivat enää nimellisiä, vaikka ne toimivatkin sen äänenkannattajina.


title: Työväenlehti

text: Elokuussa 1918 perustettu Suomen Kommunistinen Puolue puolestaan oli alusta lähtien kielletty ja sen maanalaisesti julkaisemia lehtiä lakkautettiin säännöllisesti sisäministeriön määräyksestä. Yleensä ne aloittivat kuitenkin ilmestymisensä pian uudelleen eri nimisenä. Laillisesti kommunistien lehtiä alkoi Suomessa ilmestymään vasta syksyllä 1944 jatkosodan päättäneen välirauhansopimuksen jälkeen. Työväenliikkeen kolmannella pääsuuntauksella anarkismilla ei ole tiettävästi ollut Suomessa omia sanomalehtiä, mutta Pohjois-Amerikassa on ilmestynyt amerikansuomalaisten julkaisemia anarkosyndikalistisia työväenlehtiä, joista tunnetuimpia olivat Industrialisti ja Tie Vapauteen.


title: Työväenlehti

text: Suomalaisten työväenlehtien kulta-aikaa olivat sodanjälkeiset vuosikymmenet aina 1980-luvun alkupuoliskolle saakka. Välittömästi sodan jälkeen perustettiin lukuisia kansandemokraattisia lehtiä ja myös sosiaalidemokraattien lehdet kasvattivat levikkiään. Erityisesti kasvu oli suurta 1970-luvun aikana ajan poliittisen ilmapiirin sekä eheytyneen ammattiyhdistysliikkeen ansiosta. Sanomalehdet olivat tuolloin tärkeitä välineitä, kun työväenliikkeessä taisteltiin poliittisesta vallasta sekä valtakunnallisella että paikallisella tasolla sosiaalidemokraattien ja kommunistien kesken.


title: Työväenlehti

text: 1980-luvulta lähtien työväenlehtien suosio on tasaisesti vähentynyt ja useat lehdet ovat joutuneet lopettamaan toimintansa. Jäljelle jääneet puolestaan ovat supistaneet ilmestymistahtiaan ja osa on muuttunut ainoastaan viikoittain julkaistaviksi. 2000-luvulla osa lehdistä on myös alkanut ilmestymään pelkästään verkkolehtenä. Esimerkiksi Vasemmistoliiton pää-äänenkannattaja Kansan Uutiset lopetti päivittäisen paperilehden julkaisun syyskuun alussa 2009 ja alkoi ilmestymään verkossa seitsenpäiväisenä. Vuoden 2011 lopussa toimintansa lopetti peräti neljä sosiaalidemokraattista lehteä. Syynä oli aikaisemmin suoraan lehdille maksetun valtion lehdistötuen muuttuminen puolueille maksettavaksi viestintätueksi.


title: Työväenlehti

text:
Sosiaalidemokraattisen puolueen kannattajat
Vasemmistoliiton kannattajat
Kommunistiset
Sitoutumattomat


title: Ratakilometrijärjestelmä

text: Ratakilometrijärjestelmä on Suomen rataverkolla käytössä oleva paikan määrittämiseen käytetty järjestelmä. Järjestelmällä ilmoitetaan radan eri paikkojen kuten rautatieliikennepaikkojen tai laitteiden kuten esimerkiksi erilaisten liikenteenohjauslaitteiden sijainti rataverkossa. Junamatkustajalle ratakilometrijärjestelmä näkyy radanvarren kilometritolppina, teräspylväinä, joiden päässä on valkoinen mustanumeroinen kyltti.


title: Ratakilometrijärjestelmä

text: Ratakilometri on määrämittainen, kahden kilometrimerkin välinen osa rataa. Kilometrimerkit on numeroitu ja jokainen ratakilometri on nimetty sitä rajoittavan numeroltaan pienemmän kilometrimerkin mukaan.


title: Ratakilometrijärjestelmä

text: Peräkkäiset ratakilometrit ovat yksilöllisiä. Radan pituusmittaus ei ole yhtenäistä tai jatkuvaa, vaan seuraavan ratakilometrin mittaaminen alkaa aina edellisen päätepisteestä. Valtaosa ratakilometreistä on hyvinkin tarkasti tuhannen metrin mittaisia, mutta muun muassa rataosuuksien rakentamisen jälkeisten radanoikaisujen takia ratakilometrien pituuksissa on poikkeamia. Käytännössä ratakilometrien todellinen pituus vaihtelee 105 ja 1 735 metrin välillä. Ratakilometriluku ei sellaisenaan sovellu etäisyyden ilmoittamiseen.


title: Ratakilometrijärjestelmä

text: Ratakilometrijärjestelmällä ilmoitetaan eri paikkojen tai laitteiden kuten esimerkiksi rautatievaihteiden, liikenteenohjauslaitteiden tai rautatieliikennepaikojen sijainti rataverkossa. Sillä voidaan myös määrittää kulussa olevan junan sijainti rataverkolla reaaliajassa. Ratakilometrijärjestelmässä sijainti ilmoitetaan muodossa "km xxxx + m", jossa "xxxx" on ratakilometrin numero ja "m" on kohteen etäisyys kyseisen ratakilometrin alkupisteestä metreinä. Esimerkiksi merkintä "km 1135+115" tarkoittaa paikkaa, joka on ratakilometrillä numero 1135, 115 metriä sen alkupisteestä eteenpäin. Kyseinen paikka on Kelloselän rautatieasema Sallassa.


title: Ratakilometrijärjestelmä

text: Ratakilometrit mitataan radan keskilinjaa pitkin vaakasuoraan, radan korkeuseroa ei oteta huomioon. Jos rataosuudella on useita raiteita, jokin niistä on nimetty pituusmittausraiteeksi, jonka keskilinjaa pitkin mittaus on tehty. Liikennepaikoilla pituusmittausraiteena on läpimenevä raide. Radan varteen on pystytetty kilometrimerkit eli kilometritolpat, jotka ovat pituusmittausraiteeseen nähden samalla kohtisuoralla linjalla kuin varsinainen mittapaikka. Kilometrimerkeille on mitattu koordinaatit, joiden mukaan paikoiltaan siirtyneet tai hävinneet kilometritolpat voidaan pystyttää uudelleen maastoon oikealle paikalle. Kilometritolpat ovat yleensä radan oikealla puolella kilometrien kasvusuuntaan kuljettaessa. Ratakilometrit on numeroitu juoksevin numeroin pääsääntöisesti Helsingistä poispäin.


title: Ratakilometrijärjestelmä

text: Kun rataa oikaistaan, ratakilometrijärjestelmään tehdään uusi osa oikaisun osuudelle. Uusi osa alkaa viimeisestä (kilometrinumeroiden kasvusuunnassa) ennen oikaisua olevasta kilometrimerkistä ja päättyy ensimmäiseen oikaisun jälkeiseen kilometrimerkkiin. Oikaistulla radan osalla uudet ratakilometrit mitataan sen mittaisiksi, että uuden osan viimeisen ratakilometrin pituudeksi tulee 500–1500 metriä. Uudet kilometrimerkit jatkavat entisellään säilyneen radan osan numerointia oikaisuosuudella ja sen jälkeen palataan vanhaan numerointiin. Jos radan oikaisu on huomattava, voi yksi tai useampi kilometrinumero jäädä kokonaan pois käytöstä. Jos taasen rataa siirretään kokonaan uuteen paikkaan, voi rakennettava osuus olla niin pitkä, että jokunen ratakilometrilukema tulee kahteen kertaan, tällöin saman numeroiset uudet ja vanhat ratakilometrit erotetaan toisistaan tunnuskirjaimilla A, B ja niin edelleen. Ratakilometrijärjestelmää ja numerointia ei ole muutettu rataoikaisujen tai muiden numerointiin vaikuttaneiden muutosten ulkopuolisilla osilla rataverkkoa.


title: Ratakilometrijärjestelmä

text: Pienemmät muutokset ratakilometrien pituuksissa johtuvat esimerkiksi ratageometrian muutoksista paikallisten korjaustöiden yhteydessä tai mittaustarkkuuden parantumisesta. Uusien rataosuuksien myötä on tullut rinnakkaisia kilometrimittauksia ratojen liittymiskohtiin.


title: Ratakilometrijärjestelmä

text: Ensimmäisen ratakilometrin alkupiste oli ja on edelleen Helsingin vuonna 1862 käyttöön otetun rautatieaseman pääraiteen alkupisteessä. Nykyinen Helsingin päärautatieaseman rakennus on hiukan vanhaa asemarakennusta pohjoisempana, joten sen sijainti ratakilometrijärjestelmässä on km 0000+159 eli 159 metriä entisestä pääraiteen alkupisteestä pohjoiseen.


title: Ratakilometrijärjestelmä

text: Liikennepaikkojen todellinen etäisyys toisistaan voidaan laskea rataosan ratakilometriluettelon avulla. Luettelossa on kerrottu, mikä on ollut pituusmittausraide ja siinä on lueteltu ratakilometrit järjestyksessä todellisine pituuksineen.


title: OFC:n karsinnat jalkapallon maailmanmestaruuskilpailuihin 2002

text: Oseanian maanosaliiton OFC:n vuoden 2002 jalkapallon MM-kilpailujen karsintoihin osallistui 10 maata. Oseanian joukkueet pelasivat yhdestä MM-kisapaikasta, joka oli jaettu Etelä-Amerikan liiton CONMEBOL:n kanssa. Osallistuvat joukkueet jaettiin kahteen viiden joukkueen lohkoon. Lohkovoittajat pelasivat kaksiosaisen loppuottelun, jonka voittaja eteni liittojen väliseen karsintaotteluun CONMEBOL:n karsintojen viidenneksi sijoittunutta vastaan.


text: Karsintojen ensimmäisen kierroksen lohkot pelattiin turnausmuotoisena. Lohko 1 pelattiin Australiassa, Uuden Etelä-Walesinin Coffs Harbourissa. Lohkon 2 ottelut pelattiin Uuden-Seelannin Aucklandissa. Finaalikierroksella joukkueet kohtasivat toisensa kerran kotona ja kerran vieraissa.